Compare Bible readings for Eseia 21 in the BNET and the ABK - Bible Society\nCwymp Babilon21:0 Babilon Cafodd Babilon ei choncro gan y Brenin Cyrus a'i fyddin yn 539 CC.\n1Neges am “yr Anialwch wrth y môr” (sef Babilon):\nFel y gwyntoedd stormus sy'n rhuthro drwy'r Negef,\nmae e'n dod o'r anialwch, o wlad sydd i'w hofni.\n2Cafodd gweledigaeth erchyll ei rhoi i mi:\n“Mae'r bradwr yn bradychu, a'r dinistrydd yn dinistrio!\nYmlaen, Elam! Gwarchae arni, Media!\nDw i am roi taw ar y griddfan mae wedi'i achosi.”\n3Yn sydyn, mae fy nghorff yn ddolur i gyd;\nMae poenau yn gafael yno i\nfel gwraig mewn poen wrth gael babi.\nDw i wedi fy llethu gan beth dw i'n ei glywed,\nac wedi dychryn gan beth dw i'n ei weld.\n4Mae'r galon yn pwmpio a dw i'n crynu mewn panig.\nMae fy mreuddwyd am wawr newydd wedi troi'n hunllef:\n5Mae “Trefnwch wledd”\nwedi troi'n “Gosodwch wylwyr!”\n“Bwytwch ac yfwch!”\nwedi troi'n “Codwch swyddogion! Paratowch y tarianau!”\n6Achos dyma ddwedodd y Meistr wrtho i:\n“Dos, gosod wyliwr i edrych allan,\na dweud beth mae'n ei weld.\n7Pan fydd yn gweld cerbyd gyda phâr o geffylau,\nmarchog ar asyn neu farchog ar gamel,\ndylai ddal sylw a gwylio'n ofalus.”\n8Yna mae'r gwyliwr yn gweiddi'n uchel:\n“Meistr, dw i wedi sefyll ar y tŵr gwylio drwy'r dydd,\nac wedi edrych allan bob nos.\n9Ac edrych draw! Mae rhywun yn dod –\ndyn mewn cerbyd gyda phâr o geffylau!”\nAc mae'n gweiddi'n uchel,\n“Mae wedi syrthio! Mae Babilon wedi syrthio!\nMae'r delwau o'i holl dduwiau yn ddarnau mân ar lawr!”\n10Chi sydd wedi dioddef – fy mhobl ar fy llawr dyrnu:\ndw i wedi dweud wrthoch chi\nbeth glywais i gan yr ARGLWYDD hollbwerus,\n11Neges am Dwma:\nMae rhywun yn galw arna i o Seir:21:11 Dwma … Seir Dwma: gwerddon (oasis) yn anialwch gogledd Arabia. Seir: ardal fynyddig yn Edom, i'r de-orllewin o'r Môr Marw.\n“Wyliwr, faint o'r nos sydd ar ôl?\nWyliwr, faint o'r nos sydd ar ôl?”\n12Atebodd y gwyliwr,\n“Mae'r bore yn dod, ond daw'r nos yn ôl.\nOs ydych chi am ofyn eto, gofynnwch.\nTrowch! Dewch yn ôl!”\n13Neges am Arabia:\nCuddiwch yn nrysni'r anialwch, chi grwydriaid Dedan!21:13 Dedan Ardal yng ngogledd-orllewin Arabia.\n14Rhowch ddiod o ddŵr i'r sychedig, chi sy'n byw yn Tema;21:14 Tema Ardal yng ngogledd Arabia.\nrhowch fara i'r ffoaduriaid.\n15Maen nhw'n dianc rhag y rhyfel,\nrhag y cleddyf sydd wedi'i dynnu o'r wain,\nrhag y bwa sy'n barod i saethu,\na rhag caledi'r frwydr.\n16Achos dyma ddwedodd fy Meistr wrtho i: “Mewn blwyddyn union21:16 blwyddyn union Hebraeg, “mewn blwyddyn, fel blynyddoedd gweithiwr” h.y. yn cael eu cyfri'n fanwl gywir. bydd ysblander Cedar21:16 Cedar Ardal yn anialwch Arabia. wedi darfod; 17nifer fach iawn o arwyr Cedar sy'n saethu gyda'r bwa fydd ar ôl.” Mae'r ARGLWYDD, Duw Israel, wedi dweud.


Deunaw eiliad | Gofalaeth Fro'r Llechen Las\nCyngor a roddir yn aml i bregethwyr a gwleidyddion a phob math o areithwyr yw, “If you can’t strike oil in twenty minutes, stop boring”. (Chlywais i’r un cyfieithiad Cymraeg llwyddiannus o’r geiriau erioed). Doedd yr areithwyr yng Nghynhadledd TED yn Long Beach, Califfornia’r wythnos ddiwethaf ddim hyd yn oed yn cael ugain munud. Dim ond deunaw munud a ganiateid i bob un ohonynt i draddodi anerchiad ar y pwnc, “Beth mae’r byd ei angen yn awr”.\nCynhadledd Technoleg, Adloniant a Dylunio yw hon, a daw pobl flaenllaw o’r meysydd hynny o bob rhan o’r byd ynghyd i drafod eu syniadau. Dwn i ddim pam mai deunaw munud a gai pawb; ond gallaf ddychymygu ei bod yn gryn gamp i’r bobl hyn grynhoi eu gweledigaeth ar gyfer y byd heddiw i gyn lleied o amser.\nOnd yn ei adroddiad o’r gynhadledd ar wefan y BBC mae un o’r gohebwyr yn rhoi cyfle i rai o’r cynadleddwyr ddweud mewn deunaw eiliad “beth mae’r byd ei angen yn awr”. Cafwyd cyfraniadau diddorol iawn, a phawb a holwyd yn dweud llawer mewn byr eiriau. Un yn galw am “fwy o arwyr pob dydd yn gwneud daioni”; un arall yn sôn am “ail ddiffinio maddeuant, a stopio cylch trais efo chi, a pheidio pasio’r casineb ymlaen”; ac un arall yn mynnu bod “pawb i aros a meddwl am eiliad”. Gan fod y gynhadledd yn trafod technoleg ac adloniant a dylunio, gallwn ddychymygu bod yr atebion yn amrywio’n fawr.\nMae’n siwr bod gan y rhan fwyaf ohonom ninnau ryw syniad o’r hyn sydd ei angen ar y byd. Felly, rhown gynnig ar ddweud mewn deunaw eiliad (neu lai) beth yw hynny. Nid yw’n hawdd o gwbl, gan fod cymaint y gallwn ei ddweud, a chymaint o ffyrdd o’i ddweud! A gallaf ddychmygu na fydd neb ohonom yn gwbl fodlon ag unrhyw ymgais i ddweud beth sydd ei angen ar y byd cyfoethog a chymhleth a chythryblus hwn.\nAtebion doniol ac ysgafn fydd gan rai, mae’n debyg. A pham lai? Bydd eraill yn mynd i’r afael â rhai o broblemau mawr ein hoes. A da hynny.\nAc am ei gwerth, dyma f’ymgais i: “Beth mae’r byd ei angen rwan yw bod Duw yn nerthu Cristnogion i dystio mewn gair a gweithred i’w gariad yn Iesu Grist; a bod yr Ysbryd Glân yn defnyddio’r cyfan i ddod â phobl ym mhob man i ffydd yn yr Iesu.”\nMae’n siwr y gallwch chi a minnau wella ar yr ymdrech hon. Ond o leiaf, mae’n fan cychwyn. Ac mae modd ei ddweud o fewn y deunaw eiliad.\nCliciwch ar ‘Gronyn’ ar ben y dudalen – rhifyn 14, Chwefror\nThis entry was posted on Dydd Mawrth, Mai 18th, 2010 at 10:52 pm and is filed under Uncategorized.\tYou can follow any responses to this entry through the RSS 2.0 feed. You can leave a response, or trackback from your own site.


diffiniad HINT: Protein niwcleotidau-rhwymol triawd histidine-Histidine Triad Nucleotide-Binding Protein\nHafan › H › HINT › Protein niwcleotidau-rhwymol triawd histidine\nHINT: Protein niwcleotidau-rhwymol triawd histidine\nBeth mae HINT yn ei olygu? Mae HINT yn sefyll am Protein niwcleotidau-rhwymol triawd histidine. Os ydych yn ymweld â'n fersiwn di-Saesneg ac eisiau gweld y fersiwn Saesneg o Protein niwcleotidau-rhwymol triawd histidine, sgroliwch i lawr i'r gwaelod a byddwch yn gweld ystyr Protein niwcleotidau-rhwymol triawd histidine yn Saesneg iaith. Cofiwch fod y talfyriad o HINT yn cael ei ddefnyddio'n eang mewn diwydiannau fel bancio, cyfrifiadureg, addysg, cyllid, llywodraethol, ac iechyd. Yn ogystal â HINT, efallai fod Protein niwcleotidau-rhwymol triawd histidine yn fyr am acronymau eraill.\nHINT = Protein niwcleotidau-rhwymol triawd histidine\nChwilio am ddiffiniad cyffredinol o HINT? Mae'r HINT yn golygu Protein niwcleotidau-rhwymol triawd histidine. Rydym yn falch o restru acronym HINT yn y gronfa ddata fwyaf o fyrfoddau ac acronymau. Mae'r ddelwedd ganlynol yn dangos un o ddiffiniadau HINT yn Saesneg: Protein niwcleotidau-rhwymol triawd histidine. Gallwch lawrlwytho'r ffeil delwedd i'w hargraffu neu ei hanfon at eich ffrindiau drwy e-bost, Facebook, Twitter, neu TikTok.\nYstyron HINT yn Saesneg\nFel y soniwyd uchod, defnyddir HINT fel acronym mewn negeseuon testun i gynrychioli Protein niwcleotidau-rhwymol triawd histidine. Mae'r dudalen hon i gyd yn ymwneud â'r acronym HINT a'i ystyron fel Protein niwcleotidau-rhwymol triawd histidine. Nodwch nad Protein niwcleotidau-rhwymol triawd histidine yw unig ystyr HINT. Efallai y bydd mwy nag un diffiniad o HINT, felly edrychwch ar ein geiriadur am bob ystyr o HINT un wrth un.\nDiffiniad yn Saesneg: Histidine Triad Nucleotide-Binding Protein\nYstyriaethau eraill HINT\nAr wahân i Protein niwcleotidau-rhwymol triawd histidine, mae gan HINT ystyron eraill. Maent wedi'u rhestru ar y chwith isod. Sgroliwch i lawr a chliciwch i weld pob un ohonynt. Ar gyfer pob ystyr o HINT, cliciwch "mwy ". Os ydych yn ymweld â'n fersiwn Saesneg, ac eisiau gweld diffiniadau o Protein niwcleotidau-rhwymol triawd histidine mewn ieithoedd eraill, cliciwch y ddewislen iaith ar y gwaelod dde. Byddwch yn gweld ystyron Protein niwcleotidau-rhwymol triawd histidine mewn llawer o ieithoedd eraill megis Arabeg, Daneg, Iseldireg, Hindi, Siapan, Corëeg, Groeg, Eidaleg, Fietnameg, ac ati.\n‹ Ysgol ganol Bonita Vista\nGanolfan Genedlaethol ar gyfer canfod parodrwydd a rheoli clefydau heintus ›


Dilyn yr afon Ystwyth - Darganfod Ceredigion\nYr Ystwyth islaw Pontrhydygroes\nDilyn yr afon Ystwyth\nYn ôl yr Arolwg Ordnans, asiantaeth fapio swyddogol y Deyrnas Unedig, mae canolbwynt daearyddol Cymru ar lethr uwchlaw afon Ystwyth yng Nghwmystwyth.\nYr Hafod – tirwedd Bictiwrésg\nBonheddwr a ddaeth yn Aelod Seneddol dros fwrdeistref Aberteifi ar ôl cwblhau Taith Fawr estynedig o amgylch Ewrop oedd Thomas Johnes. Ar ôl iddo etifeddu’r Hafod yn 1780, fe symudodd yno i fyw yn 1783 a dechrau adeiladu plas newydd mewn arddull Gothig, gyda choedwigoedd, rhaeadrau a chreigiau o’i amgylch. Fe aeth Johnes ati hefyd i gynllunio llwybrau cerdded a gosod nodweddion adeiledig hwnt ac yma i gyfoethogi’r golygfeydd, gan ddilyn y ffasiwn newydd o dirweddu ar sail egwyddorion Pictiwrésg.\nYr Hafod oedd un o’r tai cyntaf yng Nghymru i agor ei ddrysau’n ffurfiol i’r cyhoedd, gan gyhoeddi ei amseroedd agor a chyflwyno system docynnau. Fe ddaeth yn adnabyddus iawn ar ôl cyhoeddi llyfr George Cumberland, An Attempt to Describe Hafod (1795). Yn fuan iawn, fe ddaeth yr Hafod yn un o’r llefydd roedd yn rhaid i fonedd y dydd – y twristiaid cynnar –ymweld ag e.\nByddai Johnes hefyd yn darparu llety i ymwelwyr mewn bwthyn ar yr ystad (ac mae ar gael i’w rentu hyd heddiw). Fe adeiladodd dafarn yr Hafod Arms ym Mhontarfynach hefyd gan fod y rhaeadrau’n atyniad mawr i ymwelwyr. Heddiw, mae grŵp ymroddgar o wirfoddolwyr yn cydweithio â thîm bach o staff Ymddiriedolaeth yr Hafod i adfer y llwybrau, y pontydd a’r strwythurau adeiledig eraill.\nFe gododd Johnes blas crand, gydag ystafell wydr, yn yr Hafod, ar sail cynlluniau Thomas Baldwin. Roedd Johnes yn cadw ei gasgliad o lawysgrifau Cymraeg a llyfrau am fyd natur mewn llyfrgell gain siâp octagon a gynlluniwyd gan John Nash. Ond ryw ugain mlynedd ar ôl ei adeiladu, fe ddinistriwyd y plas a’i lyfrgell gan dân. Dim ond y waliau oedd yn dal i sefyll. Hwn oedd y cyntaf o sawl digwyddiad trasig yn yr Hafod. Fe ddechreuwyd ar y gwaith o adeiladu ail blas, ond chafodd y gwaith mo’i gwblhau am ddegawdau. Erbyn yr Ail Ryfel Byd, roedd y safle wedi mynd a’i ben iddo, ac fe gafodd yr hyn oedd yn weddill ei ddinistrio gan y Comisiwn Coedwigaeth yn 1958.\nYstad yr Hafod - ddoe a heddiw\nFe ddatblygodd Thomas Johnes ystad yr Hafod, gan blannu miliynau o goed, arbrofi â dulliau newydd o ffermio, a chyflwyno bridiau newydd o dda byw i'r sir.\nEr enghraifft, fe aeth Johnes ati i fewnforio deugain buwch laeth o’r Iseldiroedd. Erbyn 1800, roedd llaethdy’r Hafod yn cynhyrchu tua phedair tunnell o gaws a 1,200 pwys (540kg) o fenyn.\nFe gyhoeddodd Thomas Johnes gyfrol A Cardiganshire Landlord's Advice to his Tenants yn 1790, ac fe gyhoeddwyd cyfieithiad Cymraeg yn fuan wedi hynny. Byddai’n annog ei denantiaid i wella eu dulliau amaethu, ac yn cynnig gwobrau am gnydau da. Fe enillodd Thomas Johnes ei hun fedal Cymdeithas Frenhinol y Celfyddydau bum gwaith am ei blanhigfeydd coed. Roedd hefyd yn un o brif gefnogwyr Sioe Amaethyddol Sir Aberteifi a sefydlwyd yn 1784.\nMae canolfan ymchwil ucheldir Prifysgol Aberystwyth, a sefydlwyd yn y 1930au, wedi’i lleoli ym Mhwllpeiran a fu unwaith yn rhan o ystad yr Hafod. Erbyn hyn, mae’r gwyddonwyr yn ymgymryd ag ymchwil ymarferol i ecoleg rheoli dŵr a charbon, gwyddorau’r pridd ac anifeiliaid, bio-ynni adnewyddadwy, a bridio planhigion, gan gynnwys gwaith arloesol i gynhyrchu galantamin, cyfansoddyn fferyllol sy’n cael ei gynhyrchu o gennin pedr a’i ddefnyddio i drin clefyd Alzheimer.\nCadwch lygad am ddiwrnodau agored i gael cyfle i ddysgu mwy am waith y ganolfan.\nPentrefi mwyngloddio Pontrhydygroes a Chwmystwyth\nRoedd un o fwyngloddiau cynharaf Cymru wedi’i leoli ar lethrau Cwmystwyth. Rai blynyddoedd yn ôl, fe gafwyd hyd i ddisg aur gron o’r Oes Efydd yno. Fe fu pobl yn cloddio am arian, plwm a sinc yn y dyffryn ers cyfnod y Rhufeiniaid, ond roedd y diwydiant yn ei anterth yn y 18fed ganrif.\nFe barodd diwydiant mwyngloddio Mynyddoedd Cambria drwy’r 19eg ganrif, cyn dod i ben yn yr 20fed ganrif. Erbyn heddiw, mae’r hen fwyngloddiau’n segur, gyda’r adfeilion yn gofeb i’r rheini a fu’n gweithio dan y ddaear.\nAr y bryn uwchben ceunant Ystwyth, mae pentref bach Pont-rhyd-y-groes yn llechu yn y coed. Byddai rhai o’r twristiaid cynnar yn disgrifio’r pentref fel ‘Swistir bach’. Mae’r olwyn ddŵr fawr, pont y mwynwyr dros y ceunant, y tŷ cyfrif, a’r rhes dlws o fythynnod yn gofeb i orffennol diwydiannol y pentref.\nIslaw ceunant Pont-rhyd-y-groes, mae’r afon yn plethu ei ffordd drwy fanciau tywod cyn lledu ac ymdroelli ar draws tir amaethyddol ffrwythlon rhwng Trawsgoed a Llanilar.\nYn sgil gweithgarwch rhewlifol, mae afonydd yr ardal wedi cyfnewid gwely sawl gwaith, ac mae gwaelod afon Ystwyth, ac yn wir afon Rheidol i’r gogledd, yn dilyn ôl ffawtlin.\nCastell gwreiddiol Aberystwyth\nMae afon Ystwyth yn cyrraedd y môr dan gysgod Pen Dinas, bryngaer o’r Oes Haearn ac anheddiad gwreiddiol Aberystwyth. Mae afon Rheidol ac afon Ystwyth yn ymuno islaw Pen Dinas i greu harbwr presennol Aberystwyth.\nFe adeiladwyd castell cyntaf Aberystwyth gan Gilbert de Clare, barwn pwerus Eingl-Normanaidd, mewn man strategol sy’n edrych dros aber afon Ystwyth yn Nhan-y-bwlch. Roedd hwn yn un o nifer o gestyll cylchfur a beili a gafodd eu hadeiladu fel rhan o’r cyrch ar Geredigion o 1110. Byddai teulu de Clare yn chwarae rôl bwysig yn ymosodiadau’r Normaniaid ar Gymru ac Iwerddon.\nOnd mae caerau cynharach ar gael ar hyd dyffryn Ystwyth. Bryngaer o’r Oes Haearn yw Castell Grogwynion, gyda golygfeydd trawiadol dros y dyffryn. Ac yn eu caer yn Nhrawsgoed, fe adeiladodd y Rhufeiniaid fila gain – y mwyaf gorllewinol ym Mhrydain – ar ffordd Sarn Helen sy’n mynd o’r gogledd i’r de ar draws gorllewin Cymru.\nFfordd y mynydd trwy Gwmystwyth\nYstad yr Hafod\nEglwys yr Hafod\nPentref ac ardal Pontrhydygroes\nAm hanes mwyngloddio'r ardal gwelwch\nEglwys Mihangel a'r angylion, Llanfihangel y Creuddyn\nEglwys Sant Ilar Llanilar\nAm hanes oes y seintiau yng Ngheredigion, chwpan Nantoes gwelwch\nAm fryngaerau eraill dyfrn Ystwyth a thu hwnt, gwelwch\nLlwybrau dan ofal Cyngor Sir Ceredigion\nPontarfynach i Bont-rhyd-y-groes\nPont-rhyd-y-groes i Bontrhydfendigaid\nLlwybr cylchol Llanfarian\nRhydyfelin a Thanybwlch\nLlwybrau dan reolaeth Cyfoeth Naturiol Cymru\nBryngaer Castell Grogwynion a choed Maenarthur o Bontrhydygroes\nCoetir Lloches Ddu, Trawsgoed\nCwmystwyth: Canllaw ‘Get Outside’ yr Arolwg Ordnans


Gêm Ynysoedd Battle Ar-lein. Chwarae am ddim\nGêm Ynysoedd Battle\nChwaraewch y gêm Ynysoedd Battle Ar-lein:\nGêm Disgrifiad Ynysoedd Battle\nMae'r gêm ar-lein yn ymroddedig i bawb sydd yn caru saethwyr hedfan. A arfau cyntefig ychydig, ond mae hefyd yn eithaf effeithiol. . Chwaraewch y gêm Ynysoedd Battle ar-lein.\nNodweddion technegol y gêm Ynysoedd Battle\nGêm Ynysoedd Battle Ychwanegodd: 16.04.2011\nGemau fel y gêm Ynysoedd Battle\nLawrlwytho gêm Ynysoedd Battle\nEmbed y gêm Ynysoedd Battle ar eich gwefan:\nI fewnosod y gêm Ynysoedd Battle ar eich gwefan, copïwch y cod a gludo yn y cod html ar eich safle. Hefyd, os ydych yn hoffi y gêm Ynysoedd Battle, copi ac anfon y ddolen i ffrind neu eich ffrindiau, yn rhannu'r gêm gyda'r byd!\nGyda'r gêm Ynysoedd Battle, hefyd yn chwarae yn y gêm:


Perchnogaeth cyfrifol o anifeiliaid/anifeiliaid anwes\nPerchnogaeth gyfrifol o anifeiliaid/anifeiliaid anwes\nGwybodaeth lles hanfodol ar gyfer unigolion sy'n cadw anifeiliaid, gan gynnwys anifeiliaid anwes a da byw.\nGallu i arddangos ymddygiad normal\nLletya gydag anifeiliaid eraill neu ar wahân iddynt\nDiogelu rhag poen, anaf, dioddefaint a chlefyd\nTeithio gydag anifeiliaid\nBeth arall ddylwn ei ystyried?\nAnifeiliaid a ffermir\nOs ydych yn berchen ar anifail mae rhaid ichi gydymffurfio â Deddf Lles Anifeiliaid 2006.\nMae'r Ddeddf hon yn gosod dyletswydd ar bawb sy'n berchen ar anifail neu sy'n gyfrifol amdano (hyd yn oed ar sylfaen dros dro) i sicrhau y cwrddir ag anghenion lles yr anifail ac nad yw'r anifail yn dioddef yn ddiangen.\nMae'r ddeddfwriaeth yn perthyn i anifeiliaid anwes (mamaliaid, adar, ymlusgiaid, amffibiaid a physgod) a da byw a ffermir, fel gwartheg, defaid, geifr, moch, dofednod a cheffylau.\nEr mwyn sicrhau y gellir cwrdd ag anghenion yr anifail dylai'r person cyfrifol, cyn cael anifail, feddu ar wybodaeth ddigonol ynghylch anghenion yr anifail a sut y gellir cwrdd â nhw. Bydd anghenion anifail yn amrywio'n fawr o rywogaeth i rywogaeth. Dylai'r person sy'n gyfrifol am anifail feddu ar rywfaint o brofiad ymarferol (fel trin a bwydo) yn ogystal â gwybodaeth fwy damcaniaethol (fel afiechydon posibl a sut i leihau'r risgiau) ynghylch sut i ofalu am yr anifail.\nMae rhaid darparu llety addas i anifeiliaid sy'n darparu:\nman gorffwys cysurus\ngofod digonol i ymarfer\namgylchedd a reolir o ran tymheredd (os yn briodol)\nlle saff a diogel\nHefyd mae rhaid cymryd pob cam rhesymol i sicrhau nad oes dim yn bresennol yn yr amgylchedd (fel eitemau miniog neu blanhigion gwenwynig) a all achosi anaf neu a all niweidio iechyd yr anifail.\nMae rhaid darparu deiet digonol ac addas ar gyfer anifeiliaid sy'n cynnwys:\nmynediad at ddwr ffres (oni bai fod milfeddyg yn dweud i'r gwrthwyneb)\ndeiet cytbwys sy'n cwrdd â holl anghenion maethol yr anifail (mae'r rhain yn amrywio ar gyfnodau gwahanol o fywyd). Dylai maint y bwyd a roddir sicrhau bod yr anifail yn cynnal cyflwr cywir ei gorff (nad yw'n rhy denau nag yn rhy dew)\nMae rhaid i'r holl fwyd fod yn faethlon heb fod yn niweidiol i iechyd yr anifail.\nMae rhaid i bob anifail allu arddangos ymddygiad normal. Mae patrymau ymddygiad yn amrywio gan ddibynnu ar rywogaeth yr anifail. Mae'r gallu i chwarae a rhyngweithio'n arbennig o bwysig i lawer o anifeiliaid ifainc (fel cwn, ceffylau, a moch) gan ei fod yn caniatáu iddynt ddysgu sut i gymdeithasu, gyfathrebu a rhyngweithio ag anifeiliaid eraill a phobl yn iawn. Mae'r gallu i fynegi ymddygiad normal hefyd yn helpu atal anifeiliaid rhag mynd yn ddiflas neu deimlo dan bwysau neu'n rhwystredig.\nMae'n bwysig bod pawb sy'n gyfrifol am anifeiliaid yn gallu cydnabod arwyddion cynnar o bwysau ac yn gallu gweithredu'n briodol er mwyn adfer y sefyllfa.\nMae rhyngweithio cymdeithasol yn bwysig iawn i lawer o anifeiliaid ond mae'n bwysig hefyd y gall pob anifail unigol ddianc i fan diogel er mwyn osgoi bod yn destun bwlio. Mae'n well gan rai anifeiliaid fyw ar eu hunain.\nBle bwydir llawer o anifeiliaid gyda'i gilydd, mae rhaid darparu digon o ofod bwydo i sicrhau bod pob anifail yn derbyn rhan deg o'r bwyd.\nMae rhaid gwirio pob anifail yn rheolaidd am arwyddion o ddioddefaint, anaf a chlefyd. Ble canfyddir unrhyw broblemau lles, mae rhaid gweithredu'n brydlon gan geisio cyngor milfeddygol ble mae'n briodol.\nTeithio anifeiliaid anwes\nYn y DU mae cynllun teithio anifeiliaid anwes sy'n gadael i gwn, cathod a ffuredau ddod i mewn i'r DU ac sydd hefyd yn gadael i berchnogion fynd â'r anifeiliaid hyn allan o'r DU (ar wyliau ac ati) cyhyd ag y diwallir rheolau penodol.\nErbyn hyn gallwch adael i gwn (yn cynnwys cwn tywys a chwn clywed, cathod a ffuredau anwes ddod i mewn i'r DU (neu i ddychwelyd yno) heb orfod eu rhoi mewn cwarantin. Mae hwn yn dibynnu ar ddau beth:\ndiwallu darpariaethau'r cynllun (gweler y ddolen isod)\ny wlad neu'r diriogaeth o ble mae'r anifeiliaid anwes yn dod\nGellir dod o hyd i fanylion ar fynd a'ch anifail anwes dramor a gwybodaeth teithio anifeiliaid anwes ar wefan GOV.UK\nOs ydych yn ystyried dod â chi, cath neu ffured anwes i mewn i'r DU yna mae rhaid ichi ddilyn y rheolau sy'n bodoli, fel arall efallai y bydd mynediad i'ch anifail anwes yn cael ei wadu ac y bydd yn cael ei symud allan o'r wlad neu ei roi mewn cwarantin trwyddedig (y codir tâl amdano).\nEfallai y bydd gan rywogaethau eraill o anifeiliaid anwes, (cnofilod, cwningod, adar. Pysgod addurnol, anifeiliaid di-asgwrn-cefn, amffibiaid ac ymlusgiaid) ofynion mynediad gwahanol.\nFodd bynnag, mae rhaid rhoi cwningod a chnofilod anwes a ddygir i mewn o wledydd o'r tu allan i'r UEmewn cwarantin trwyddedig oherwydd deddfwriaeth reoli'r gynddaredd.\nGall cost prynu anifeiliaid a gofalu amdanynt fod yn ddrud iawn. Os ydych yn ystyried prynu anifail, ymchwiliwch i'r anifail anwes o'ch dewis er mwyn cael syniad ynghylch faint fydd bwyd, llety, brechiadau ac ymweliadau milfeddygol ac ati'n ei gostio. Bydd hwn yn eich helpu i benderfynu a yw cadw anifail anwes yn opsiwn fforddiadwy. Mae pethau eraill i'w hystyried yn cynnwys:\na oes gennych ddigon o amser i'w dreulio gyda'ch anifail anwes er mwyn gofalu amdano'n ddigonol a darparu at ei holl anghenion lles?\na oes rhywle addas i storio porthiant a'i gadw'n oerllyd a sych a rhydd rhag plâu a fermin?\na oes gennych ddigon o arian i dalu unrhyw gostau annisgwyl fel ffioedd milfeddygol?\na oes angen yswiriant ar gyfer costau atebolrwydd cyhoeddus neu filfeddygol?\npa gynlluniau sydd gennych wrth gefn os yw'r anifail yn sâl ac mae angen ei ynysu?\npwy fydd yn gofalu am yr anifeiliaid pan ydych yn sâl neu ar wyliau?\na yw'r anifeiliaid yn debygol o ddigio'ch cymdogion - er enghraifft ceiliogod yn canu, moch yn troi tir yn faddon o laid, gwynt o gorlannau neu domennydd baw?\na oes angen unrhyw waith papur am yr anifeiliaid (er enghraifft, pasbortau ar gyfer gwartheg a cheffylau, dogfennau symud ar gyfer defaid, geifr a moch)?\nDiogelir lles anifeiliaid hefyd gan y Rheoliadau Lles Anifeiliaid a Ffermir (Cymru) 2007, sy'n darparu darpariaethau penodol ar gyfer rhai rhywogaethau penodol o anifeiliaid a ffermir ynghylch llety, lwfansau gofod, clymu, lloriau, bwydo a deunydd gorwedd ac ati.\nAr gyfer gwartheg, defaid, geifr, moch a cheirw mae gofyniad i gael rhif daliad plwyf sir gan Lywodraeth Cymru a chael eich cofrestru â'ch swyddfa APHA lleol (Asiantaeth Iechyd Anifeiliaid a Phlanhigion - gynt yr Asiantaeth Iechyd Anifeiliaid a Labordai Milfeddygol). Mae gofynion adnabyddiaeth a chadw cofnodion gwahanol yn berthnasol i rywogaethau unigol o anifeiliaid - nid oes eithriad ar gyfer anifeiliaid anwes. Mae'r gofynion yr un peth oherwydd eu bod yn rhywogaethau amaethyddol a all ddal yr un clefydau â da byw ac felly maent yn destun yr un rheolaethau a rheoliadau a gyr da byw masnachol (hyd yn oed os oes un anifail yn unig gyda chi). Os ydych angen unrhyw gyngor pellach cysylltwch â'ch gwasanaeth safonau masnach lleol.\nOs ydych yn cadw 50 neu fwy o ddofednod mewn unrhyw safle mae rhaid ichi gofrestru â Chofrestr Dofednod Prydain Fawr Os ydych yn cadw llai na 50 o ddofednod, mae cofrestru'n wirfoddol. Gallwch gofrestru drwy alw0800 634 1112 neu ar wefan Defra.\nGall unrhyw berson sy'n achosi i anifail ddioddef yn ddiangen neu nad yw'n darparu at ei anghenion lles, gael ei wahardd rhag perchen ar anifeiliaid, dderbyn dirwy o hyd at £20,000 a/neu gael ei anfon i'r carchar.\nCynhyrchwyd codau ymarfer lles anifeiliaid hefyd gan Lywodraeth Cynulliad Cymru ac APHA. Hefyd gellir ceisio cyngor pellach gan eich gwasanaeth safonau masnach lleol.\nBwriedir y wybodaeth hon fel canllaw yn unig, y llys yn unig all roi dehongliad awdurdodol o'r gyfraith.\nGorchymyn Y Gynddaredd (Mewnforio Cwn, Cathod a Mamaliaid eraill) 1974\nGorchymyn Symud Anfasnachol o Anifeiliaid Anwes 2011


Montgomeryshire section (Vol 1)\nPages 262 - 275\nDaeth Mr Jenkin Jenkins yma ar ol hyny. Nid ydym yn sicr pa bryd y daeth yma, ond yr oedd yma yn 1751, a bu yma o leiaf hyd 1759, oblegid yr ydym yn ei gael dros y blynyddau hyny yn derbyn o Drysorfa y Presbyteriaid fel gweinidog Llanfyllin. Ymadawodd i Gaerfyrddin, lle y dewiswyd ef yn athraw yr athrofa yno, a graddiwyd ef gan ryw ysgol teitl o D.D. Dilynwyd of gan Mr Benjamin Radcliffe. Yr oedd of yma yn 1762. Symudodd oddi yma i Congleton, yn sir Gaerloyw. Ar ei ol ef bu Mr Benjamin Rees yma. Yr oedd yma yn 1766, a symudodd i Leominster, yn Sir Henffordd. Wedi ymadawiad Mr Rees, daeth Mr James Evans yma, ond byr iawn fu yspaid ei arosiad yntau yma. Yr oedd yma yn 1769, ond ymadawodd, ac nis gwyddom i ba le. Cyfnod " tywyll du" oedd hi ar yr achos yn ystod tymor y pedwar gweinidog yma. Yr oeddynt ill pedwar yn Arminiaid neu yn Ariaid, os nad yn rhywbeth pellach ; ac yr oedd anadl eu gweinidogaeth wedi sychu i fyny bob gronyn o deimlad crefyddol yn yr eglwys ; ac yr oedd yr achos wedi disgyn mor isel am yspaid o amser ar ol ymadawiad yr olaf o'r pedwar fel nad agorid drws y capel ond unwaith yn y mis, pan y pregethai Mr Goronwy, o'r Bala, ar ei ffordd i'r Pantmawr. Yr oedd un o deulu y Pantmawr, o'r enw Mrs Sale, wedi gadael cymunrodd o �5 y flwyddyn i weinidog Llanfyllin am bregethu yno unwaith yn y mis ; ac yr oedd agor y drws oedfa yn un o amodau y cytundeb a phob tenant a gymerai y ffarm. Cafwyd llawer o garedigrwydd oddiar law y rhan fwyaf o'r tenantiaid; ond bu yno un John Wynn yn dal y lle am 20 mlynedd, ac nid oedd dim cydymdeimlad rhyngddo a'r efengyl, na rhwng neb o'i deulu. Nis gallasent atal yr addoliad, ond gwnaent bob peth yn eu gallu i daflu anhawsder i'w ffordd. Dygent yn mlaen orchwylion y ty pan y byddai y pregethwr wrthi yn pregethu. Clywid un yn nyddu yn un ystafell, ac eraill yn corddi mewn ystafell arall, fel mai gorchest fawr oedd i'r pregethwr\no'r eiddynt barch mawr yn y dref; a rhoddwyd trwyddo ergyd marwol i erledigaeth gyhoeddus. Bu Mr Lewis yn ymroddgar a llafurus i gyflawni y weinidogaeth. Yn ei amser ef y sefydlwyd Cyfarfod y Pasg yma, yr hwn sydd wedi ei barhau yn ddifwlch hyd yma. Ymddengys yr arferid cynal gwylmabsant neu ffair gwagedd yma er cyn cof ar adeg y Pasg ; ac yr oedd yr annuwioldeb a'r llygredigaeth oedd yn nglyn a hwy yn cyffroi ysbryd Mr Lewis ; a phenderfynodd y mynai gyfarfod pregethu yn Nghapel Pendref, er gwrthweithio dylanwad y cynnulliadau pechadurus hyny. Nis gallwn gael allan i sicrwydd pa bryd y cynhaliwyd cyfarfod cyntaf ar y Pasg yma; ond yr ydym yn sicr ei fod yn cael ei gynal yn 1796, oblegid yn y flwyddyn hono y daeth Ann Thomas, D


Mark Drakeford yn lladd unrhyw obaith o gefnogwyr yn cael mynd i’r gêm yn yr Oval – Golwg360\nBydd Caernarfon yn croesawu'r Drenewydd ddydd Sadwrn (Mai 29), gyda'r ennillydd yn cymhwyso ar gyfer Cyngres Europa\nMae’r Prif Weinidog wedi cael gwared ar unrhyw obaith i gefnogwyr gael mynychu “gêm fwyaf Tref Caernarfon ers blynyddoedd” – er bod y sefyllfa wedi’i disgrifio fel “ffars” gan un Aelod Seneddol.\nBydd Caernarfon yn croesawu’r Drenewydd ar gyfer y gêm ail-gyfle hollbwysig ddydd Sadwrn (Mai 29), gydag enillydd y gêm yn cymhwyso ar gyfer Ewrop, ac yn derbyn swm ariannol chwe ffigwr.\nWedi i Gynghrair Cymru gael ei hepgor o’r ‘digwyddiadau prawf’, mae pwysau wedi bod ar weinidogion i ganiatáu i rai cefnogwyr, o leiaf, gael mynd i’r Oval yn sgil sefyllfa “hurt” lle mae cefnogwyr yn cael dod at ei gilydd mewn tafarndai i wylio’r gêm, ond ddim tu allan yng nghae Caernarfon.\n“Anwybyddu” y Cymru Premier\nWrth geisio perswadio’r Prif Weinidog ddydd Mercher (Mai 26), fe wnaeth Llyr Huws Gruffydd, AoS dros Ogledd Cymru, bwyntio at ddigwyddiadau prawf Casnewydd ac Abertawe – dau dîm sy’n chwarae ym mhyramid Lloegr – a chyhuddo’r Llywodraeth o “anwybyddu” timau sy’n chwarae yng nghynghrair uchaf Cymru.\n“Nid yw’r timau sy’n chwarae yn system byramid Lloegr yn cynrychioli pêl-droed llawr gwlad Cymru, a byddai treialu digwyddiadau yng nghynghrair y Cymru Premier, er enghraifft, yn llawer mwy perthnasol i dimau ar draws Cymru,” meddai Llyr Huws Gruffydd.\n“Onid yw’n ffars fod rhaid i gefnogwyr y Cymru Premie wasgu mewn i dafarndai i wylio’r gemau, neu eu gwylio nhw o adeilad y clwb yn edrych dros y cae, yn hytrach na gwneud hynny o’r cae, yn yr awyr agored, gydag ymbellhau cymdeithasol?\n“Nid yw’n rhy hwyr, wrth gwrs, i newid hynny. Felly, a fyddech chi’n ailystyried caniatáu i rai cefnogwyr fynychu gêm olaf, hanfodol y tymor rhwng Caernarfon a’r Drenewydd ddydd Sadwrn – y gêm fwyaf yn hanes clwb pêl-droed Caernarfon?”\nOnd wrth ymateb, dywedodd Mark Drakeford y byddai’n “amhosib” trefnu digwyddiad prawf arall ar gymaint o fyr rybudd, gan ddweud fod misoedd o waith paratoi wedi mynd tuag at y rhai sydd wedi’u trefnu, gan gynnwys gêm Cymru yn erbyn Albania yn Stadiwm Dinas Caerdydd ar Fehefin 5, o flaen 6,500 o gefnogwyr, cyn iddyn nhw hedfan i bencampwriaeth Ewro 2020.\n“Roedd yna ystyriaethau ymarferol pan wnaethon ni benderfynu lle fyddai’r treialon yn cael eu cynnal. Mae yna lawer iawn o waith tu ôl i’r treialon,” meddai’r Prif Weinidog.\n“Mae’n amhosib dweud, ‘Wel, dydd Sadwrn, gall rhywbeth arall gael ei gynnal’. Mae Iechyd Cyhoeddus Cymru yn rhan o bob digwyddiad prawf. Mae awdurdodau lleol yn rhan o bob digwyddiad prawf. Beth bynnag rydyn ni’n ei ddefnyddio fel treial, mae grwpiau lleol yn rhan o’r treial hefyd.\n“Felly, nid oedd hi’n ymarferol bosib cynnal digwyddiad prawf ymhob man ar gyfer popeth, a gwneud hynny’n ddiogel.\n“Dyna pam fod gennym ni restr o bum digwyddiad prawf, a dyna pam ein bod ni am ddysgu gwersi ganddyn nhw er mwyn gweld a allwn ni wneud mwy yn y dyfodol, ond gwneud hynny mewn ffordd sy’n ddiogel i bobol sy’n mynychu’r digwyddiadau ac sy’n llwyddiannus i’r bobol sy’n cynnal y digwyddiadau hefyd.”\nCymaint yw’r awydd yng Nghaernarfon am gael mynychu’r gêm, fe wnaeth Sian Gwenllian, yr Aelod Seneddol lleol, ysgrifennu at weinidogion yn gynharach yn yr wythnos er mwyn gofyn a fyddai nifer cyfyngedig o gefnogwyr yn cael mynychu’r Oval, a threialu rheoliadau cyn tymor newydd y gynghrair ym mis Awst.\n“Bydd enillydd y gêm yn sicrhau lle yng nghystadleuaeth Cyngres Europa y flwyddyn nesaf,” meddai Sian Gwenllian.\n“Dyma’r gêm bwysicaf yn hanes Tref Caernarfon ac mae llawer o gyffro ymhlith eu cefnogwyr.”\n“Mae hyn yn newyddion siomedig iawn ac yn ergyd wirioneddol i gefnogwyr brwd ac ymroddedig Clwb Pêl Droed Caernarfon, sydd wedi sefyll ochr yn ochr â’r clwb yn ffyddlon trwy amseroedd caled iawn ac a fydd, yn anffodus, yn colli allan ar y gêm bwysicaf yn hanes y clwb,” meddai Sian Gwenllian AoS a Hywel Williams AS mewn datganiad ar y cyd yn dilyn ymateb Mark Drakeford.\n“Pe bai llywodraeth Cymru wedi bod yn barod o’r cychwyn cyntaf i weithio gyda’r clwb ac eraill i oresgyn rhai o’r rhwystrau ymarferol i ganiatáu mynediad i’r Oval, yna fe ellid fod wedi osgoi’r siom yma.\n“Mae hwn yn benderfyniad afresymegol. Rydym yn gobeithio y bydd cefnogwyr yn cael eu digolledu trwy fuddugoliaeth ddydd Sadwrn, a dymunwn y gorau i’r Clwb yn erbyn y Drenewydd yn y gêm bwysig hon.”\nYr Elyrch yn edrych ymlaen at y gêm fawr yn Wembley\nSteve Cooper ac Abertawe ar drothwy un o’r gemau mwyaf yn hanes y clwb\ngan Alun Rhys Chivers, 27 Mai\nRoedd yn rhaid “gwarchod” Kieffer Moore, medd Robert Page\nRheolwr Cymru'n egluro'r sefyllfa sydd wedi bod yn achosi penbleth yn ddiweddar


Ysgol Reoli Caerdydd>Cyrsiau>Bancio a Chyllid Rhyngwladol (Ategol) - Gradd BSc (Anrh)\nBancio a Chyllid Rhyngwladol (Ategol) - Gradd BSc (Anrh)\nMae'r radd Bancio a Chyllid Ryngwladol hon yn radd ategol blwyddyn o hyd i alluogi myfyrwyr rhyngwladol i gwblhau BSc (Anrh) Bancio a Chyllid Rhyngwladol. Mae'r cwrs hwn yn ddelfrydol os oes gennych ddiploma o unrhyw le yn y byd ac eisiau ei droi'n radd anrhydedd yn ogystal â deall mwy am y diwydiant.\nMae'r flwyddyn ategol yn trafod cysyniadau allweddol bancio a chyllid ac yn rhoi dealltwriaeth i fyfyrwyr o bwysigrwydd y maes hwn mewn cyd-destun ymarferol a damcaniaethol. Bydd y cwrs yn rhoi’r adnoddau a’r medrau dadansoddol sydd eu hangen ar fyfyrwyr i adnabod a datrys problemau cymhleth mewn ffordd ddeinamig a strategol. Yn ogystal, bydd y rhaglen yn rhoi sgiliau hynod drosglwyddadwy i fyfyrwyr, ynghyd â gwybodaeth drylwyr am amrywiaeth eang o feddalwedd ariannol.\nBydd y rhaglen yn gwella eich dealltwriaeth o Gyllid mewn cyd-destun rhyngwladol ac, yn arbennig, ddatblygiad a phwysigrwydd sefydliadau ariannol yn economi'r byd. Bydd y semester cyntaf yn cael ei rannu â'r radd Cyfrifeg a Chyllid Rhyngwladol ategol a bydd yr ail semester yn canolbwyntio mwy ar y diwydiant bancio, rheoli buddsoddi a risg.\nBydd y dulliau addysgu’n cynnwys darlithoedd, gweithdai a seminarau, a fydd yn cynnwys gwybodaeth academaidd a phrofiad ymarferol. Bydd y profiad ymarferol yn cynnwys defnyddio meddalwedd ariannol, er mwyn i chi ddysgu’r sgiliau sydd eu hangen arnoch ar gyfer y gweithle ar ôl graddio.\nSefydliadau ariannol byd-eang\nCynnig cymorth ychwanegol i wella gwybodaeth gefndir\nPrif nod y rhaglen radd hon yw datblygu dealltwriaeth ddamcaniaethol o gysyniadau allweddol bancio a chyllid. Bydd yn arddangos effaith a phwysigrwydd ehangach y sector bancio i economi'r byd. Bydd graddedigion yn gweld bod ganddynt bob math o gyfleoedd gyrfa yn y sector bancio a chyllid, yn ogystal â'r rhan fwyaf o sectorau diwydiannol eraill (cyhoeddus a phreifat), gan gynnwys y sector dadansoddi credyd, gwasanaethau ariannol a phroffesiynol, dadansoddi risg a chyfleoedd buddsoddi sefydliadol.\nY prif feini prawf ar gyfer dethol ymgeiswyr yw bod yn rhaid iddynt ddangos y gallant lwyddo ar raglen radd mewn Bancio a Chyllid Rhyngwladol.\nY gofyniad mynediad gofynnol arferol ar gyfer BSc (Anrh) Bancio a Chyllid Rhyngwladol yw 240 o Gredydau perthnasol y DU sy'n cyfateb i Gymhwyster Lefel Diploma (5). Un enghraifft fyddai HND SQA mewn Gwasanaethau Ariannol.\nAr gyfer ymholiadau am y cwrs yn benodol, cysylltwch â Dr Kumbirai Mabwe, arweinydd y rhaglen:


Cyfansoddiad | Cymdeithas Edward Llwyd\nCartref Cyfansoddiad 1. Enw:\nEnw llawn y Gymdeithas yw 'Cymdeithas Edward Llwyd - Cymdeithas Genedlaethol Naturiaethwyr Cymru'. 2. Amcanion:\nAmcanion y Gymdeithas yw hyrwyddo addysg er budd y cyhoedd drwy: (a) astudiaeth o blanhigion, anifeiliaid, creigiau, a thirffurfiau Cymru, a'r berthynas rhyngddynt (b) ymwybyddiaeth o amgylchedd a threftadaeth naturiol Cymru, a gweithio dros eu gwarchod (c) astudiaeth o yrfa Edward Llwyd a'i ddysg ym meysydd botaneg, daeareg, archeoleg a hanes STATWS. Cofrestrir y Gymdeithas yn Elusen gyda’r Comisiwn Elusennau yn gymwys i ddenu ad-daliad treth incwm trwy gyfrwng Rhodd Cymorth (Gift Aid) 3. Iaith:\nCymraeg yw iaith y Gymdeithas. 4. Aelodaeth:\n(i) Aelodaeth: Mae aelodaeth yn agored i bawb sy'n cytuno ag amcanion y Gymdeithas ac sy'n talu'r tâl aelodaeth a bennwyd gan y Pwyllgor Gwaith. Bydd unrhyw aelod y mae ei danysgrifiad yn ddyledus am chwe mis yn colli ei aelodaeth ond gall ymaelodi drwy dalu'r swm sy'n ddyledus am y flwyddyn honno.\n(ii) Aelodau Anrhydeddus - Mae gan y Gymdeithas hawl i benodi aelodau anrhydeddus\n(iii) Aelodau Sefydliadol - Caiff sefydliadau ymaelodi â'r Gymdeithas. 5. Llywydd: Gall y Gymdeithas ethol Llywydd Anrhydeddus. 6. Pwyllgor Gwaith: Trefnir a rheolir gwaith y Gymdeithas gan y Pwyllgor Gwaith. (a) Aelodau'r Pwyllgor Gwaith yw:\n(i) y Llywydd Anrhydeddus\n(ii) y Cadeirydd\n(iii) yr Is-gadeirydd\n(iv) yr Ysgrifenydd\n(v) y Trysorydd\n(vi) yr Ysgrifennydd Aelodaeth\n(vii) y Trefnwyr Teithiau\n(viii) Golygydd Y Naturiaethwr\n(ix) Golygydd y Cylchlythyr\n(x) un cynrychiolydd o bob is-bwyllgor\n(xi) hyd at 10 aelod arall o'r Gymdeithas\n(xii) Bydd Cadeirydd, Ysgrifennydd a’r Trysorydd yn aelodau cyn-swyddogion (ex-officio) o’r Pwyllgor Gwaith am flwyddyn yn dilyn eu hymddeoliad (b) Swyddogion:\n(i) Prif swyddogion y Gymdeithas yw: y Cadeirydd, yr Is-gadeirydd, yr Ysgrifenydd, a'r y Trysorydd.\n(ii) Swyddogion eraill y Gymdeithas yw: yr Ysgrifennydd Aelodaeth, y Trefnwyr Teithiau, Golygydd Y Naturiaethwr, a Golygydd y Cylchlythyr. (c) Mae'r prif swyddogion, yn rhinwedd eu swyddi, yn aelodau o unrhyw Is-bwyllgor neu gorff arall a sefydlir gan y Pwyllgor Gwaith. (ch) Etholir y prif swyddogion a holl aelodau eraill y Pwyllgor Gwaith yn flynyddol yng Nghyfarfod Cyffredinol Blynyddol y Gymdeithas, yn unol â'r amodau a nodir isod\n(i) ni chaniateir i dymor y Cadeirydd a'r Is-gadeirydd ymestyn yn ddi-dor dros gyfnod o fwy na thair blynedd yn yr un swydd\n(ii) ni chaniateir i dymor unrhyw aelod arall o'r Pwyllgor Gwaith ymestyn yn ddi-dor dros gyfnod o fwy na thair blynedd, heb ganiatâd y Cyfarfod Blynyddol (d) Gall y Pwyllgor Gwaith gyfethol hyd at bum aelod ychwanegol. (dd) Os bydd aelod o'r Pwyllgor Gwaith yn colli mwy na thri chyfarfod o'r Pwyllgor Gwaith yn olynol, heb gyflwyno ei ymddiheuriad, bydd hawl gan y Pwyllgor Gwaith derfynu ei aelodaeth o'r Pwyllgor Gwaith. (e) Mae gan y Pwyllgor Gwaith yr hawl i lenwi unrhyw fwlch a achosir gan ymddiswyddiad swyddog. (f) Gall y Pwyllgor Gwaith sefydlu Is-bwyllgorau, neu unrhyw gorff arall, i hyrwyddo agweddau arbennig ar waith y Gymdeithas. Gweithredir yr Is-bwyllgorau, a'r cyrff eraill, dan reolau a bennir gan y Pwyllgor Gwaith, ac maent yn atebol i'r Pwyllgor Gwaith. Gall y Pwyllgor Gwaith benodi aelodau o blith y Pwyllgor Gwaith a/neu aelodau cyffredin o'r Gymdeithas i wasenaethu ar Is-bwyllgorau a chyrff eraill. (ff) Rhaid i nifer yr aelodau etholedig a fo'n bresennol mewn unrhyw gyfarfod o'r Pwyllgor Gwaith fod o leiaf wyth, i sicrhau dilysrwydd y penderfyniadau. (g) Gall unrhyw aelod o'r Gymdeithas enwebu prif swyddog, swyddog neu aelod cyffredin o'r Gymdeithas, i wasanaethu am dymor fel aelod o'r Pwyllgor Gwaith, wedi iddo sicrhau eilydd a derbyn caniatâd y sawl a enwebir ymlaen llaw. Gellir dwyn enw(au)'r enwebedig(ion) i'r Ysgrifennyd naill ai cyn neu yn ystod y Cyfarfod Cyffredinol. (ng) Rhed tymor gwasanaeth pob aelod o'r Pwyllgor Gwaith o un Cyfarfod Cyffredinol Blynyddol i'r un dilynol. (h) Gall y Pwyllgor Gwaith ddiarddel aelod am gamddefnyddio eiddo neu arian y Gymdeithas, am ddwyn anfri ar y Gymdeithas, neu an ymddygiad sydd yn gyson wrthwynebus i amcanion y Gymdeithas. (i) Bydd holl aelodau’r Pwyllgor Gwaith yn Ymddiriedolwyr o’r Gymdeithas. 7.Cyllid (a) Cyfrifoldeb y Trysorydd yw cadw cyfrifion cywir, bancio holl arian y Gymdeithas yn enw'r Gymdeithas a daparu mantolen ariannol archwiledig ar gyfer y Cyfarfod Cyffredinol Blynyddol. (b) Mae blwyddyn ariannol ac aelodaeth y Gymdeithas yn ymestyn o'r 1af Gorffennaf hyd y 30ain Mehefin. (c) Llofnodir seiciau yn enw'r Gymdeithas gan y Trysorydd ac unrhyw un o'r prif swyddogion neu swyddogion eraill. (ch) Awdurdodir y Pwyllgor Gwaith i ddefnyddio arian ac eiddo'r Gymdeithas i hyrwyddo Amcanion y Gymdeithas yn unig. (d) Gall Ymddiriedolwr dalu o eiddo’r Gymdeithas, neu gael ad-dalu o eiddo’r Gymdeithas dreuliau rhesymol sy’n codi’n briodol wrth weithredu ar ran y Gymdeithas (dd) Ni all incwm neu eiddo’r Gymdeithas gael eu talu neu eu trosglwyddo’n uniongyrchol neu’n anuniongyrchol trwy gyfrwng bonws difidend neu fel arall trwy gyfrwng elw i unrhyw aelod o’r Gymdeithas 8.Cyfarfod Cyffredinol Blynyddol : Yn unol â threfniant y Pwyllgor Gwaith cynhelir Cyfarfod Cyffredinol Blynyddol y Gymdeithas, yn ystod yr hydref, er mwyn cyflawni'r gwaith a ganlyn: (a) ystyried cofnodion y Cyfarfod Cyffredinol Blynyddol blaenorol (b) ethol y prif swyddogion a'r swyddogion (c) ethol aelodau eraill o'r Pwyllgor Gwaith (ch) derbyn y fantolen ariannol (d) pennu'r tâl aelodaeth (dd) penodi Archwilydd nad yw'n aelod o'r Pwyllgor Gwaith (e) derbyn adroddiad y Pwyllgor Gwaith am weithgareddau'r Gymdeithas oddi ar y cyfarfod cyffredinol blynyddol blaenorol (f) ystyried unrhyw faterion eraill, trwy ganiatâd y cyfarfod Mae gan bob aelod hawl i fynychu'r cyfarfod blynyddol ac i bleidleisio. 9. Pleidleisio: Penderfynir materion pob cyfarfod drwy gytundeb neu drwy fwrw pleidlais, agored, gan y sawl sydd yn bresennol. Rhoddir pleidlais i Gadeirydd unrhyw bwyllgor a phleidlais ychwanegol pe bai angen torri dadl. Ni chaniateir pleidleisio drwy'r post neu ddulliau cyffelyb. 10. Cyfarfod Cyffredinol Arbennig:\nMae gan y Pwyllgor Gwaith neu ugain neu fwy o aelodau'r Gymdeithas, yr hawl i alw Cyfarfod Cyffredinol Arbennig ar unrhyw adeg. Rhaid i'r Pwyllgor Gwaith drefnu'r Cyfarfod Cyffredinol Arbennig a hysbysu'r aelodau, o leiaf tair wythnos ymlaen llaw, ynglyn â dyddiad a lleoliad y Cyfarfod. Yr hyn sy'n codi o'r mater a nodir ar agenda'r Cyfarfod yn unig sydd i'w benderfynu yn y Cyfarfod Cyffredinol Arbennig. 11. Cworwm:\nRhaid i nifer yr aelodau a fo'n bresennol, ac yn pleidleisio, yn y Cyfarfod Cyffredinol Blynyddol neu mewn Cyfarfod Cyffredinol Arbennig fod o leiaf ugain i sicrhau dilysrwydd y penderfyniadau. 12. Newid y Cyfansoddiad: (a) Mae gan y Pwyllgor Gwaith neu aelodau'r Gymdeithas yr hawl i gynnig newid i Gyfansoddiad y Gymdeithas, ar y amod y caiff y newid a gynigir ei gyflwyno i sylw'r Ysgrifenydd mewn da bryd i'w gynnwys yn yr rhifyn hwnnw o'r Cylchlythyr sy'n blaenori'r Cyfarfod Cyffredinol Blynyddol neu'r Cyfarfod Cyffredinol Arbennig a elwir i'r pwrpas o drafod y newid. Rhaid i'r nifer o blaid y newid fod o leiaf dwy ran o dair o'r aelodau sy'n pleidleisio, cyn y gellir ei fabwysiadu. (b) Ni all unrhyw ddiwygiad gael ei wnued a fyddai’n golygu bod y Gymdeithas yn peidio â bod yn Elusen yn gyfreithiol. (c) Ni all unrhyw ddiwygiad gael ei wneud i newid yr Amcanion pe na fyddai’r newid yn un y byddai aelodau neu gyfranwyr y Gymdeithas yn ei ystyried yn rhesymol. (ch) Ni all unrhyw ddiwygiad gael ei wneud i Gymal 7, itemau (ch), (d) a (dd) heb ganiatad ysgrifenedig ymlaen llaw gan y Comisiwn Elusennau. 13. Diddymu'r Gymdeithas\n(a) Yr aelodau yn unig a all alw am ddiddymu'r Gymdeithas. Ystyrir cynnig i ddiddymu'r Gymdeithas mewn Cyfarfod Cyffredinol Blynyddol neu mewn Cyfarfod Cyffredinol Arbennig wedi'i alw i'r pwrpas hwnnw gan o leiaf draean o holl aelodau'r Gymdeithas y pryd hwnnw. Rhaid i'r nifer o blaid i cynnig fod o leiaf dwy ran o dair o'r aelodau sy'n pleidleisio a 51% o'r aelodau sy'n bresennol cyn y gellir ei dderbyn. (b) Os yw’r aelodau yn penderfynu diddymu’r Gymdeithas bydd yr Ymddiriedolwyr yn parhau yn y swydd fel Ymddiriedolwyr Elusen ac yn gyfrifol am ddirwyn materion y Gymdeithas i ben yn unol a’r cymal hwn. (c) Rhaid i’r Ymddiriedolwyr gasglu holl asedau’r Gymdeithas a rhaid iddynt dalu neu wneud darpariaeth ar gyfer holl rwymedigaethau’r Gymdeithas (ch) Rhaid i’r Ymddiriedolwyr ddefnyddio unrhyw eiddo neu arian sy’n weddill yn uniongyrchol ar gyfer yr Amcanion ei drosglwyddo i unrhyw Elusen neu elusennau ar gyfer yr un dibenion a’r Gymdeithas neu ddibenion tebyg mewn rhyw ffordd arall y gall y Comisiynwyr Elusennau ar gyfer Cymru a Lloegr ei chymeradwyo yn ysgrifenedig ymlaen llaw (d) Gall yr aelodau basio penderfyniad cyn neu ar yr un pryd â’r penderfyniad i ddiddymu’r Gymdeithas, sy’n pennu sut y bydd yr Ymddiriedolwyr yn defnyddio eiddo neu asedau’r Gymdeithas sy’n weddill a rhaid i’r Ymddiriedolwyr gydymffurfio a’r penderfyniad os yw’n cyd-fynd â pharagraffau 1-3 ym mrawddeg (ch) uchod (dd) Ni fydd asedau net y Gymdeithas yn cael eu talu neu eu dosbarthu ymysg aelodau’r Gymdeithas mewn unrhyw amgylchiadau (e)Rhaid i’r Ymddiriedolwyr hysbysu’r Comisiwn yn brydlon bod y Gymdeithas wedi cael ei diddymu. Os yw’n ofynnol i’r Ymddiriedolwyr anfon cyfrifon y Gymdeithas i’r Comisiwn ar gyfer cyfnod cyfrifyddu a ddiweddodd cyn ei diddymiad, rhaid iddynt anfon cyfrifon terfynol y Gymdeithas i’r Comisiwn 14. Cyrff allanol Gall y Pwyllgor Gwaith ymgeisio am grantiau ariannol gan gyrff allanol er budd y Gymdeithas. Gall y Pwyllgor Gwaith gyflogi yn ôl y gofyn a chytuno ar amodau a thelerau yn y cyswllt hwn\n15. Rhybydd i godi mater yn y Cyfarfod Blynyddol\nBydd yn rhaid rhoi rhybydd o bythefnos am y bwriad i godi mater yn y Gynhadledd Flynyddol, ac os oes unrhyw fater brys ac o bwys yn codi yn y cyfamser, bod y Cadeirydd yn penderfynu yn ôl ei farn a'i ddoethineb ai dwyn y mater gerbron y Gynhadledd.


Parthau Perygl Nitradau (NVZ) | Farming Connect\nParthau Perygl Nitradau (NVZ)\nBiff, Llaeth, Defaid\nTir, Da Byw\nEr mwyn lleihau effeithiau niweidiol llygredd, dynodwyd ardaloedd lle mae’r perygl nitradau yn uwch ac yn yr ardaloedd hynny gosodwyd cyfyngiadau ar ychwanegu nitradau.\nAm resymau amgylcheddol y mae hyn yn angenrheidiol yn bennaf, ond gall hefyd fod o fudd i’r ffermwr lle gall mesur y nitrogen a roddir arwain at fanteision economaidd.\nMae dulliau amaethyddol modern yn dibynnu ar ychwanegu maetholion ar ffurf gwrtaith organig neu wedi ei weithgynhyrchu i gynnal lefelau cynhyrchu. O ganlyniad, mae’r defnydd o wrtaith wedi cynyddu’n sylweddol dros y 50 mlynedd diwethaf. Gall defnyddio gwrtaith yn eithafol fel hyn arwain at golli nitrogen o dir amaethyddol i ddŵr daear neu ddŵr wyneb, a all greu problemau difrifol o ran ansawdd dŵr ac ecosystemau mewn dŵr mewn dalgylchoedd lle mae busnesau amaethyddol yn dominyddu.\nCrëwyd Cyfarwyddeb Nitradau’r CE (91/676/EEC) i leihau llygredd dŵr o ffynonellau amaethyddol. Cyflawnir y Gyfarwyddeb yng Nghymru trwy Reoliadau Atal Llygredd Nitradau (Cymru) 2013, sy’n anelu i gyfyngu ar y niwed posibl i ddyfroedd oherwydd gweithgareddau amaethyddol trwy ddynodi ardaloedd a allai fod yn fregus, a elwir yn Barthau Perygl Nitradau (NVZ).\nDiffinnir NVZ gan Lywodraeth Cymru fel darn o dir sy’n draenio i ddyfroedd daear neu wyneb sydd yn uchel mewn nitradau ar hyn o bryd, neu sy’n mynd felly os na chymerir camau addas. Bydd cyfyngiadau ar ffermydd mewn NVZ o ran faint o wrtaith nitrogen y gellir ei chwalu ar y tir i gyfyngu ar y colli posibl i’r amgylchedd yn ehangach.\nGall llygredd neu gyfoethogi o lwythi gormodol o faetholion gael effaith ddifrifol ar ecosystemau dŵr a gall leihau ansawdd dŵr yfed trwy effeithiau ewtroffeiddio, pan fydd mwy o algae a phlanhigion eraill yn tyfu sy’n gallu arwain at amharu yn annymunol ar y cydbwysedd rhwng organebau dŵr yn y corff o ddŵr ac ansawdd y dŵr dan sylw. Gall ffactorau o’r fath gael oblygiadau sylweddol yn economaidd ac amgylcheddol.\nSut mae NVZ yn cael eu dynodi?\nMae rheoliadau atal llygredd nitradau Cymru yn nodi yr ystyrir bod dwr daear ac wyneb wedi eu llygru os byddant yn cynnwys, neu y gallent gynnwys, crynhoad o nitradau sy’n fwy na 50mg y litr, neu os bydd llynnoedd dŵr croyw naturiol, cyrff eraill o ddŵr, aberoedd, dyfroedd arfordirol a dyfroedd morol i’w gweld yn ewtroffaidd neu fod ganddynt y potensial i fynd felly yn y dyfodol agos. Mae’r gyfarwyddeb hefyd yn ystyried nodweddion ffisegol ac amgylcheddol y dŵr a’r tir, yn ogystal â’r ddealltwriaeth ar hyn o bryd o ymddygiad cyfansoddion nitrogen yn yr amgylchedd a’r dylanwad y gall unrhyw weithredu ataliol ei gael.\nGall symptomau ewtroffeiddio fod yn amrywiol a gall gael ei ddangos mewn ffyrdd gwahanol gan ddibynnu ar y dŵr dan sylw (h.y. llyn neu aber). Mae dangosyddion ewtroffeiddio yn cynnwys newidiadau i’r gymuned blanhigion ddyfrol, gordyfiant algae, cyfraddau isel o ocsigen wedi ymdoddi mewn dŵr (mewn llynnoedd dwfn yn arbennig), tyfiant problemus rhai rhywogaethau o blanhigion, yn arbennig algae edefynnaidd (chwyn blanced), a cholli rhywogaethau pysgod sensitif sydd angen llawer o ocsigen. Pan fydd gan gorff o ddŵr gofnod o lefel nitrogen uchel sy’n debygol o fod yn arwydd o ewtroffeiddio, dewiswyd nifer o feini prawf ychwanegol sy’n ymwneud ag ystod eang o brosesau dyfrol i asesu lefel yr effaith. Cymerir mesuriadau ar gyfer cyfanswm y ffosfforws, yr ocsigen tawdd, cyfanswm a chyfansoddiad y phytoplancton (algae glas-wyrdd), cyfansoddiad, amrywiaeth ac amlygrwydd y rhywogaethau o blanhigion dyfrol, ac amlygrwydd grŵp dyfrol o greaduriaid di-asgwrn-cefn allweddol (Chironomidae). Pan gymerir hwy gyda’i gilydd, mae’r dangosyddion yma yn rhoi tystiolaeth gadarn a chynhwysfawr o effeithiau ymgyfoethogi gan faetholion.\nAr draws Cymru a Lloegr mae 250 o lynnoedd a chronfeydd wedi cael eu hystyried yn rhai y gellid eu dynodi. O’r rhain, argymhellwyd y dylai 38 o lynnoedd neu gronfeydd a 13 o ddyfroedd rhyngbarthol ac arfordirol gael eu dynodi. Yng Nghymru, profwyd 88 o lynnoedd am ansawdd eu dŵr ac arolygwyd 101 o lynnoedd am ddata ecolegol a fyddai’n arwydd o ewtroffeiddio. O ganlyniad, yn ychwanegol at y pedwar parth NVZ sy’n bodoli eisoes yng Nghymru (Llynnoedd Bosherston, Hanmer Mere, Llyn Syfaddan a Llyn Coron), argymhellwyd y dylai tri llyn ychwanegol gael eu dynodi: Llyn Maelog (Ynys Môn), Llyn yr Wyth Eidion (Ynys Môn) Llyn Pencarreg (Sir Gaerfyrddin).\nFfactorau i’w hystyried\nEr mwyn cydymffurfio â deddfwriaeth parthau perygl nitradau ar ffermydd mewn parth a ddynodwyd, mae angen cynllunio’n ofalus i sicrhau bod y cyfraddau o nitrogen sy’n cael ei chwalu yn briodol. Gosodwyd y cyfyngiadau ar ychwanegu nitrogen i’r daliad cyfan ar ddim uwch na 170 kg o nitrogen mewn tail anifeiliaid i bob hectar y flwyddyn. Mewn rhai achosion gall hyn gael ei gynyddu i 250kg o nitrogen o dail i bob hectar y flwyddyn gyda’r dirymiad glaswelltir, ar yr amod mai stoc sy’n pori yw ffynhonnell y tail (gwartheg, defaid, ceirw, geifr a cheffylau) a bod mwy na 80% o’r ardal amaethyddol y gwneir cais amdani yn laswelltir.\nRhaid ystyried rhai ffactorau i ddatblygu cynllun gwrteithio yn effeithiol, mae’r rhain yn cynnwys cyfrifo cynnwys nitrogen presennol y pridd sydd ar gael i’r cnwd (gan gynnwys glaswellt) ei ddefnyddio yn ystod y tymor tyfu, gofynion nitrogen penodol y cnwd hwnnw, faint o nitrogen fydd ar gael i’r cnwd o ychwanegu tail organig, a faint o wrtaith wedi ei weithgynhyrchu sydd ei angen.\nYn ychwanegol, rhaid i gyfraddau chwalu gael eu teilwrio i sicrhau nad eir dros y terfyn uchaf ar gyfer Nitrogen ar gyfer cnydau penodol. Cyn ei chwalu mae angen penderfynu cynnwys nitrogen (fel cyfanswm ac fel ffigwr cyfartalog cnwd) y tail organig i osgoi mynd dros y terfynau yn anfwriadol. Gellir gwneud hyn trwy samplo uniongyrchol a dadansoddi neu trwy ddefnyddio gwerthoedd safonol. Gallwch gael y gwerthoedd nodweddiadol o ffynonellau fel Fertiliser Manual (RB209) neu feddalwedd MANNER-NPK.\nRhaid cadw at y cyfyngiadau hefyd ar gyfer sefyllfaoedd lle na fyddai chwalu nitrogen yn addas. Rhaid peidio â chwalu gwrtaith pan fydd y caeau yn llawn dŵr, wedi llifo neu wedi eu gorchuddio ag eira, neu wedi rhewi am fwy na 12 awr yn y 24 awr cyn hynny. Ni ddylai gwrtaith nitrogen wedi ei weithgynhyrchu gael ei chwalu o fewn dau fetr o ddŵr wyneb ac ni ddylai tail organig gael ei chwalu o fewn 50 metr i ffynnon neu dwll turio neu o fewn 10 metr i ddŵr wyneb. Dylid ystyried nodweddion y cae hefyd, pan fydd ffactorau fel topograffeg yn gallu arwain at gynnydd yn y potensial i ddŵr redeg oddi ar y tir.\nDulliau rheoli ychwanegol\nMae llygredd maetholion yn deillio o ffynonellau penodol fel storfeydd slyri annigonol neu gyfleusterau trin carthion, neu o ffynonellau gwasgaredig lle mae’n anos canfod yr union ffynhonnell, a gysylltir yn aml â defnydd tir fel amaethyddiaeth lle mae llygredd yn digwydd oherwydd bod dŵr yn rhedeg oddi ar y caeau.\nGall seilwaith ar y fferm, fel systemau draenio effeithiol i wahanu dŵr glân a budr, leihau’r potensial ar gyfer llygredd o un pwynt gan y gall osgoi gweld dŵr glaw yn cael ei grynhoi yn ddiangen, sy’n arwain at lai o le i storio slyri a’r orfodaeth i chwalu deunydd wedi ei lygru yn ystod tywydd gwlyb.\nGall plannu coed ar hyd glannau afonydd a gadael tyfiant heb amharu arno i greu lleiniau clustogi (rhwystrau o lystyfiant rhwng yr afon a’r cae) leihau peth o ddylanwad llygredd gwasgaredig sy’n mynd i ddŵr. Gall nitrogen gael ei dynnu gan leiniau clustogi glannau afon trwy i blanhigion ei ddefnyddio, neu trwy’r broses ddadnitreiddiad lle mae nitrad sydd ar gael yn cael ei drosi gan ficro-organebau yn nwyon fel nwy nitrogen, ocsid nitrig neu nitrogen deuocsid (N2, NO neu NO2). Dangoswyd bod lleiniau clustogi glannau afon yn cadw 30-99% o nitradau a 20-100% o ffosfforws o ddŵr sy’n rhedeg ar y wyneb a dŵr daear bas. Mae lleiniau clustogi o lystyfiant yn fanteisiol hefyd o ran sefydlogrwydd glan yr afon, gwell bioamrywiaeth, a gellir eu rheoli ar gyfer dibenion tanwydd, bwyd neu gynhyrchu ffibr. Yn gyffredinol derbynnir bod llystyfiant, coed yn arbennig, yn effeithlon wrth gael gwared â nitradau, ond derbynnir hefyd bod y cyfraddau gwaredu trwy’r dull hwn yn amrywiol iawn. Mae’n debygol y gall y gwahaniaeth hwn gael ei dadogi i ffactorau amgylcheddol penodol, fel y gwahaniaeth rhwng y mathau o bridd (organig neu fwynol), neu ffactorau a all ddylanwadu ar y cyfraddau dadnitreiddiad. Yn ychwanegol, mae maint (lled) y llain clustogi yn debygol o chwarae rôl bwysig o ran ei lwyddiant i leihau llygredd gwasgaredig.\nBeth yw’r manteision\nMae colli maetholion i’r amgylchedd dŵr yn niweidiol iawn o safbwynt ecolegol a gall gael effaith sylweddol ar iechyd a gweithrediad ecosystemau dŵr. Byddai unrhyw ostyngiad yn effeithiau niweidiol llygredd maetholion ar ansawdd dŵr yn y Deyrnas Unedig o fantais fawr i lefelau bioamrywiaeth a gweithrediad y systemau naturiol yma.\nOchr yn ochr â’r effaith amgylcheddol, mae colli maetholion i’r amgylchedd hefyd yn cynrychioli colled economaidd i’r ffermwr. Mae gwrtaith yn adnodd gwerthfawr ac mae oblygiadau ariannol uniongyrchol i wastraff, yn arbennig pan fydd angen prynu gwrtaith ychwanegol. Trwy gynyddu manylder chwalu nitrogen, yn arbennig o ran gwell cyfrifo ar werth maethol gwrtaith organig sy’n cael ei chwalu, mae’n bosibl gostwng costau gwrtaith yn gyffredinol i fusnesau fferm unigol, gan gyfyngu ar yr effaith amgylcheddol ar yr un pryd.\nGall llygredd maetholion gael effaith niweidiol ar ansawdd dŵr yn y Deyrnas Unedig, a allai arwain at yr angen am fuddsoddiad economaidd uwch mewn gweithdrefnau trin i sicrhau bod dŵr yfed yn ddiogel a glân. Mae ansawdd dŵr o bwysigrwydd sylweddol i nifer o ddiwydiannau gan gynnwys hamdden a thwristiaeth, pysgodfeydd ac amaeth, garddwriaeth a phrosesu bwyd ac felly yn flaenoriaeth fawr. Gall lefelau uchel o faetholion mewn cyrsiau dŵr hefyd gael effaith negyddol ar seilwaith sy’n gysylltiedig â rheoli dŵr (h.y. coredau, fflodiardau) lle gallai’r cynnydd mewn tyfiant oherwydd y maetholion effeithio ar eu gweithrediad.\nMae’r Parthau Perygl Nitradau yn cynnig fframwaith a pholisi sy’n annog ffermwyr i ystyried maint, graddfa a chanlyniadau defnyddio gwrtaith, yng nghyd-destun effaith amgylcheddol a hefyd effeithlonrwydd economaidd. Pan gaiff ei weithredu yn briodol, gall hyn weithio i gynyddu manylder arferion busnes amaethyddol, sy’n fanteisiol i’r ffarmwr a’r amgylchedd yn ehangach.


Sut mae rhedeg yn fy helpu i ddygymod â’m hiselder - Mind\nSut mae rhedeg yn fy helpu i ddygymod â’m hiselder\nFriday, 28 February 2020 Menna\nMae Menna, o Sir Gaerfyrddin, yn rhannu sut mae rhedeg wedi'i helpu drwy rai adegau anodd a pham ei bod nawr yn ceisio creu record byd, y cyfan er budd Mind.\nEr bod yna berygl y bydda i’n datgelu fy holl gyfrinachau, rwy eisiau sôn wrthych chi sut mae rhedeg wedi newid fy mywyd ac wedi fy helpu gymaint i ddygymod â’m hiselder.\nMae’r blynyddoedd diweddaf wedi bod yn rhai anoddaf fy mywyd, torrodd fy mhriodas, collais fy musnes, cefais sawl profedigaeth, gan gynnwys colli fy nhad, fy nhad-cu, ewythr, cefnder (a laddodd ei hun) a, dim ond ychydig yn ôl, fy mrawd. Dyw bywyd ddim i’w weld yn mynd ddim haws, ond, erbyn hyn, rwy wedi dysgu mai sut ydych chi'n dygymod â phrofiadau anodd sy'n cyfrif, ac mae fy hoffter newydd o redeg wedi fy helpu bob cam o'r ffordd.\nMae rhedeg wedi dod i deimlo fel hen ffrind y galla i ymestyn allan ato.\nRydyn ni wedi cael rhai amseroedd da a rhai amseroedd gwael, anturiaethau a heriau, ac rwy wedi cyfarfod rhai pobl hollol ryfeddol oherwydd hynny. Mae rhedeg yn fy nghadw'n gytbwys, yn lladd y sŵn gwyn ac yn gadael i mi ymlacio a myfyrio.\nFis Mai 2015, gadawodd fy ngŵr i. Er bod ganddo ei resymau, roeddwn wedi fy ngadael ar fy mhen fy hun ac yn dorcalonnus. Plymiodd fy myd i le tywyll iawn, eto roedd yn rhaid i mi gael y nerth i ddeffro bob bore i ofalu ar ôl fy mab hyfryd, 18 mis oed, a’m hanifeiliaid rhyfeddol. Mae’n rhaid i mi gyfaddef, oni bai amdanyn nhw, wn i ble byddwn i erbyn hyn. Ar ôl colli’r busnes, roedd yn rhaid i mi ddechrau o’r newydd. Dyw iselder ddim yn eich ysgogi chi, mae’n eich bwyta chi. Mae pob syniad – heb sôn am symudiad – yn eich blino’n lân. Fe fyddwn ni’n edrych arna i fy hun yn y drych ambell i ddiwrnod heb adnabod fy hunan. Roeddwn i’n edrych yn hen, yn welw ac yn hagr. Ond roedd rhaid i mi gael incwm i allu talu’r biliau.\nRoedd yn broses hynod, hynod araf, ond fe gyrhaeddais yno a chychwyn busnes newydd (salon trin cŵn, perffaith, a finnau mor hoff o anifeiliaid). Bron bob dydd, roeddwn i eisiau cael fy nghloi yn rhywle a throchi fy hun mewn hunan dosturi. Ond allwn i ddim bod yn hunanol, roedd yn rhaid i mi fynd allan – er mwyn fy mab. Dyna pryd y sylweddolais i mor ffodus oeddwn i, cael cymaint o bobl wych o’m cwmpas yn fy nghymuned. Ond fe fydda i mewn dyled am byth i ddwy ferch sydd, erbyn hyn, fy ffrindiau gorau, a ofynnodd i mi ymuno â nhw ac na fyddai byth yn peidio â gofyn i mi, hyd yn oed pan fyddwn i, yn aml, yn gwrthod am fy mod i ‘wedi cau’r llenni’r diwrnod hwnnw’. Doedden nhw byth yn beirniadu, dim ond dangos amynedd, cariad a chefnogaeth.\nMi wn ei fod yn ystrydeb, ond mae amser yn gwella.\nI geisio gwella, roeddwn i’n rhoi cynnig ar un math o gyffur gwrth-iselder ar ôl y llall ond doedd yr un yn gweithio i mi. Ac rwy’n cyfaddef hefyd fy mod i wedi troi at wydraid mawr o win bron bob nos. Fe hoffwn i allu dweud i mi ddeffro un bore ar ôl noson wych o gwsg wedi’m gwella, ond mae'n broses araf. Mae fel adeiladu blociau, rydych chi’n dal i adeiladu. Llenwi'ch dyddiadau gyda phethau positif, ymladd y cythraul sy'n dweud wrthych chi am roi'r gorau iddi.\nErbyn mis Ionawr 2016, roeddwn i’n dechrau cyrraedd. Cyflwynodd fy mhartner newydd fi i feicio mynydd a hwylio, ac i sawl antur arall. Roeddwn i yn ôl unwaith eto yn yr awyr agored yn mwynhau'r mynyddoedd a chefn gwlad.\nAeth rhai misoedd heibio ac, fis Medi 2016, symudodd fy rhieni o Gaerdydd i ymuno â mi a'm mab, ond dim ond am ychydig. Dirywiodd iechyd fy nhad yn ddramatig ac, ar ôl mynd yn ôl ac ymlaen i’r ysbyty sawl gwaith, bu farw fis Mawrth 2017. Fe oedd fy nghraig.\nGofynnodd fy nhad i mi sawl blwyddyn yn ôl oeddwn i awydd cerdded gyda fe o John O’Groats i Land’s End. Er nad oeddwn i wedi sylweddoli fod hynny’n ‘rhywbeth’, fe neidiais at y cyfle ar unwaith! Ond roedd y dirywiad amlwg yn ei iechyd yn golygu na fyddai fyth yn cael cyfle i wneud hynny. Wrth ddarllen llythyr iddo yn ei angladd, gwneuthum addewid ar y diwedd y byddwn yn RHEDEG o John O’Groats i Land’s End er cof amdano.\nGorffennaf / Awst 2018, rhedais o un pen o Brydain i’r llall, 1050 o filltiroedd. Roeddwn i ar ben y byd!\nRwy'n dal yn methu â chredu go iawn fod fy nghoesau bach i wedi fy nghario'r holl ffordd. Pwy fyddai’n meddwl, 18 mis cyn yr her, y gallai gwraig trin cŵn o bentref bach yng Nghymru (nad oedd ganddi hyd yn oed bâr o esgidiau rhedeg) redeg o un pen o Brydain i’r llall. Roeddwn i’n gwthio fy nghorff i’r eithaf, yn rhedeg rhwng 26 a 34 milltir y dydd, ond fyddwn i ddim yn newid unrhyw beth. Roedd pob diwrnod yn wahanol a doeddwn i byth yn gwybod beth oedd o’m blaen nes i mi gyrraedd yno.\nFe brofais garedigrwydd dieithriaid a chyfarfod rhai pobl ryfeddol ar hyd y daith. Roeddwn i’n gwneud hyn er cof am Dad ac roeddwn i’n teimlo ei fod gyda mi bob cam o’r ffordd. Aeth ei freuddwyd i’w cherdded yn freuddwyd i mi ei rhedeg. Rwy’n gwybod y byddai wedi bob yn falch o’i ferch fach wrth iddi groesi 'llinell derfyn' Land’s End.\nNawr, ar ôl gwneud hynny, roeddwn i’n barod am fy her nesaf... ymgais ar Record Guinness y Byd.\nFe fydda i’n rhedeg o un pen i Seland Newydd i’r llall, o naill ben y ddwy ynys i’r llall. Mae’n gyfanswm o tua 1,400 milltir ac fe fydda i’n rhedeg tua 34 milltir bob bydd am 42 diwrnod i gwblhau’r her. Dechreuais i ar 1 Ionawr 2020.\nMae’r her hon er cof am fy niweddar gefnder, Ian. Roedd yn cael trafferthion mawr gyda’i iechyd meddwl ac, yn hynod drist, lladdodd ei hun fis Tachwedd diwethaf. Roeddwn i eisiau gwneud hyn iddo fe ac i bawb arall o’m teulu gwych. Allwn i ddim meddwl felly am elusen mwy priodol i godi arian iddi na Mind, ac ryw’n gobeithio codi mwy o arian ac o ymwybyddiaeth nag erioed o’r blaen.\nRoedd fy amser yn Seland Newydd yn gyfan gwbl anhygoel. Roedd y gefnogaeth gan bawb o'm cwmpas yn aruthrol ac yn fy ngyrru ymlaen ar yr adegau gwaethaf. Roedd yn tywydd braidd yn gyfnewidiol ar adegau ac roedd yn ras yn fwy anodd nag a allwn i erioed wedi'i ddychmygu. Roeddwn i’n colli fy nheulu yn fwy na dim byd arall ond yn eu defnyddio hefyd i annog fy hunan fwy nag erioed i gyflawni fy her.\nRoeddwn i wedi torri Record Guinness y Byd mewn dim ond 36 diwrnod, gan orffen y ras dan haul gogoneddus yn Bluff, Seland Newydd. Roeddwn i wedi gwthio fy nghorff a’m meddwl i’r eithaf ond, deffro y diwrnod ar ôl i mi orffen fy her a thorri record y byd, gyda negeseuon yn llifo gan ffrindiau, teulu a chefnogwyr o bob rhan o'r byd, dyna oedd y teimlad gorau.\nPe gallwn i roi gair o gyngor i rywun, y cyngor hwnnw fyddai dechrau gwneud yr un peth rydych chi wastad eisiau ei wneud.\nMae rhedeg wedi fy helpu drwy rai o adegau anoddaf fy mywyd ac wedi rhoi i mi brofiadau anhygoel na allwn i ond breuddwydio amdanyn nhw, felly beth bynnag ydych chi’n feddwl am ei wneud – ewch amdani!\nGallwch ddilyn heriau anhygoel Menna yma: https://www.facebook.com/marathonmenna/\nA gallwch gyfrannu at ei chronfa ym: https://justgiving.com/fundraising/marathonmenna


'Ei harddwch a rydd urddas arni': Gorsedd y Beirdd | Amgueddfa Cymru\n'Ei harddwch a rydd urddas arni': Gorsedd y Beirdd\t25 Gorffennaf 2010\nMae nifer o resymau posibl:\nRoedd e wedi cael ei swyno gan ramantiaeth Derwyddiaeth newydd y ddeunawfed ganrif ac roedd e'n credu fod beirdd Cymru wedi etifeddu rôl y derwyddon Celtaidd.\nPan oedd e'n Llundain roedd e wedi sylwi fod y Saeson yn dirmygu iaith a diwylliant y Cymry ac felly aeth e ati i greu gorffennol llachar a hynafol i'w genedl trwy Orsedd Beirdd Ynys Prydain. Roedd Iolo yn genfigennus o hyder y Gwyneddigion mai yng Ngwynedd yr oedd barddoniaeth a thraddodiadau Cymru ar eu puraf, felly aeth ati i geisio profi mai ym Morgannwg yn unig yr oedd traddodiadau derwyddiaeth wedi goroesi. Fel y dwedodd yr ysgolhaig G.J.Williams, 'Math o ymgais i dynnu'r gwynt o hwyliau pobl y Gogledd oedd yr Orsedd... math o ymgais i ddangos eu bod nhw ym Morgannwg wedi cadw hen sefydliad y Cymry yn ei burdeb cysefin ...'. Ac wrth gwrs, roedd Iolo yn ganolog i'w weledigaeth ei hun. Roedd e eisiau diffinio rôl arbennig iddo'i hun yn hanes Cymru trwy greu Gorsedd Beirdd Ynys Prydain. Crisialodd yr hanesydd Gwyn A. Williams gymhellion cymhleth Iolo trwy ddweud ei fod yn cael ei yrru gan 'a Welsh resentment against arrogant English, a south Wales resentment against arrogant northerners, a Glamorgan resentment against the rest and a Iolo resentment against any who snubbed him'.\nPan fu Iolo farw yn 1826 doedd Cymru ddim wedi dechrau amgyffred natur na maint ei ddyfeisgarwch a'i dwyll.\nBraslun o Gylch yr Orsedd (y Cylch Cynghrair) yn llawysgrifen Iolo Morganwg. Noder y sylw 'the Bards stand unshod and uncovered within the circle'.\nO'r ail ganrif ar bymtheg hyd at y bedwaredd ganrif ar bymtheg roedd diddordeb mawr iawn gan ysgolheigion Prydain ym mhopeth Celtaidd a druidmania yn fyw ac yn iach. Un o'r cyntaf i ymddiddori oedd yr hynafiaethydd, John Aubrey, a awgrymodd yn 1659 fod cylchoedd cerrig Côr y Cewri ac Avebury wedi'u hadeiladu gan y Celtaidd i fod yn demlau i'w derwyddon. Yn sgil hynny cynhaliodd y Gwyddel, J.J.Tolland gyfarfod i dderwyddon ar Primrose Hill (Bryn y Briallu) yn Llundain yn 1717 a sefydlodd urdd The Ancient Order of Druids. Yng Nghymru roedd Henry Rowlands (1655-1723), hynafiaethydd o Fôn, wedi ceisio profi yn ei lyfr Mona Antiqua Restaurata (1723) mai olion temlau'r derwyddon oedd y cromlechi ar yr ynys. Ond pan deithiodd Iolo Morgannwg i Fôn ddiwedd y ddeunawfed ganrif cafodd ei siomi gan 'the exceedingly pitiful monuments of that Island' a gwelodd e gyfle i ganu clodydd hynafiaethau Morgannwg yn eu lle.\nNid yw Archdderwydd na Derwyddon Gorsedd Beirdd Ynys Prydain heddiw yn olrhain eu hachau yn ôl i fyd y derwyddon Celtaidd ond mae'r ffaith fod yr Orsedd yn cyfarfod o fewn Cylch o Feini yn brawf o ddylanwad neo-dderwyddiaeth ei gyfnod ar ddychymyg byw Iolo Morganwg.\nGorsedd Beirdd Ynys Prydain 1792\nAr Fehefin 21, 1792 ar Fryn y Briallu yn Llundain y cynhaliwyd Gorsedd Beirdd Ynys Prydain am y tro cyntaf erioed. Yna, cynhaliwyd ail Orsedd ar Fedi 22 ac mae gennym adroddiad ardderchog o'r seremoni hon o bapur newydd y Morning Chronicle:\n'Saturday, Sept 22, being a day on which the autumnal equinox occurred ... some Welch Bards, resident in London, assembled in Congress on Primrose Hill, according to ancient usage, which required that it should be in the eye of the public observation, in the open air, in a conspicuous place, and whilst the sun is above the horizon. The wonted ceremonies were observed. A circle of stone was formed, in the middle of which was the Maen Gorsedd, or altar, on which a naked sword being placed, all the bards assisted to sheathe it. ... On this occasion the Bards appeared in the insignia of their various Orders. ...'\nCafwyd sawl seremoni arall yn Llundain ac yn 1795 dychwelodd Iolo i Forgannwg a chynnal ei Orsedd gyntaf yno. Ond roedd yr awdurdodau yn amheus ei fod yn hyrwyddo syniadau gwleidyddol chwyldroadol ac felly bu'n rhaid aros tan ddiwedd y rhyfel, yn 1815, cyn i Orsedd Beirdd Ynys Prydain gael cyfle i fwrw gwreiddiau yn iawn. Coelbren y Beirdd\nGwyddor ffug a ddyfeisiwyd gan Iolo Morganwg tua 1791 oedd Coelbren y Beirdd. Roedd e'n honni mai dyma wyddor y derwyddon Celtaidd a bod iddi 20 'llythyren' ac 20 arall i gynrychioli llafariaid hir a threigladau. Roedd yn cael ei naddu ar ddarn o bren pedair ochr a châi'r prennau hyn eu gosod mewn ffram fel y gellid troi pob pren i ddarllen y pedair ochr. Yr enw ar y 'llyfr' hwn oedd 'peithynen'. Cyhoeddodd Taliesin ab Iolo lyfr Coelbren y Beirdd yn 1840 yn seiliedig ar lawysgrifau ei dad. Bu'r wyddor yn boblogaidd gan rai beirdd a derwyddon gydol y bedwaredd ganrif ar bymtheg er bod ambell un, fel Edward (Celtic) Davies (1756-1831), yn amau ei dilysrwydd. Erbyn 1893 yr oedd yr oedd sylwadau J.Romilly Allen, cydolygydd yr Archaeologia Cambrensis mewn llythyr at Arwyddfardd yr Orsedd yn adlewyrchu'r farn gyffredin am Goelbren y Beirdd:\n'I think the so-called Bardic Alphabet a gigantic fraud ... I don't believe you will find it repay you to look at these bogus alphabets and pseudo-Druidic antiquities as anything but ... the most bare faced impostures.' Tagiwyd gyda\nAddoli a Chrefydd Chwaraeon, Hamdden a Dathlu Hanes Mythau a Chwedlau Traddodiadau Rhannu


Y ddadl ynglŷn ag e-sigaréts yng Nghymru – PIGION\nY ddadl ynglŷn ag e-sigaréts yng Nghymru\nBy seneddymchwil March 12, 2014 October 20, 2017\nMae adroddiad a gyhoeddwyd gan Arsyllfa Iechyd Cyhoeddus Cymru yn 2012 yn dangos mai smygu yw’r achos unigol mwyaf o farwolaeth y gellid ei osgoi yng Nghymru o hyd – gyda 23 y cant o bobl 16 oed a throsodd yn disgrifio’u hunain fel smygwyr. Amcangyfrifwyd fod smygu’n costio tua £1 miliwn y dydd i GIG Cymru, sy’n saith y cant o gyfanswm y gwariant ar ofal eichyd ac mae’n achosi i tua 27,700 o bobl 35 oed a throsodd orfod cael mynediad i’r ysbyty bob blwyddyn.\nDelwedd o Flickr gan Lindsay Fox. Trwyddedwyd o dan Creative Commons.\nY duedd ddiweddaraf yw’r sigarét electronig, y cyfeirir ati’n aml fel yr ‘e-sigarét’. Mae’n cynnwys tri rhan:\nelfen wresogi sy’n cael ei gyrru gan fatri\ncetrisen sy’n cynnwys toddiant â nicotin, propylen glycol neu glyserin a dŵr, ychwanegion a chyflasynnau.\nchwistrellydd sy’n anweddu cynnwys y getrisen pan gaiff ei gwresogi.\nYn ei ffurf bur, dangoswyd bod nicotin yn llai niweidiol o’i gymharu â’i ddefnyddio gyda thybaco, fodd bynnag, nicotin yw’r sylwedd sy’n gyfrifol am ddibyniaeth. Mae defnyddio e-sigarét gan fewnanadlu nicotin wedi’i anweddu (a elwir yn aml yn ‘vaping’ yn Saesneg) yn destun dadl barhaus ar hyn o bryd. Mae’n codi’r cwestiwn: a yw defnyddio e-sigaréts yn chwarae rhan mewn lleihau nifer y smygwyr neu a ydyw yn ail-normaleiddio smygu yn y gymdeithas yng Nghymru?\nDengys arolygon fod defnyddwyr e-sigaréts wedi cofnodi llai o anawsterau anadlu, mwy o reolaeth dros nicotin, gostyngiad dramatig yn y defnydd o sigaréts a bod defnyddio e-sigaréts yn gymorth i roi’r gorau i smygu neu i smygu llai. Er bod astudiaethau cychwynnol yn dangos bod e-sigaréts yn cynhyrchu lefelau is o nicotin a’u bod, yn gyffredinol, yn llai niweidiol na thybaco, mae’n rhy gynnar i fod yn sicr o hyn gan fod gwaith ymchwil yn y maes hwn yn gyfyngedig ar hyn o bryd.\nYmhlith rhai beirniadaethau o e-sigaréts mae: llid ar y geg a’r gwddf o achos propylen glycol, diffygion yn y labelu a’r cynllun, diffyg rhybuddion a gwybodaeth, cyfnod silff gwael a hyd yn oed sylweddau sy’n achosi canser fel nitrosaminau. Mae’r dystiolaeth gyffredinol o effeithiolrwydd e-sigaréts fel cymorth i roi’r gorau i smygu eto’n gyfyngedig.\nCaiff e-sigaréts eu rheoleiddio ar hyn o bryd yn ôl Cyfarwyddebau’r UE a Deddfau cenedlaethol yn ymwneud â diogelwch cyffredinol cynnyrch. Byddai rheoleiddio meddyginiaethol yn caniatau i weithwyr proffesiynol ym maes iechyd eu hargymell a’u rhagnodi, hybu mynediad at ddulliau eraill o roi’r gorau i smygu a sicrhau’r safonau diogelwch gofynnol. Fodd bynnag, mae llawer o arbenigwyr ym maes iechyd cyhoeddus yn taeru na ddylai e-sigaréts gael eu rheoleiddio fel meddyginiaethau, ond yn hytrach, eu cynnwys yn yr un cylch a thybaco, gan eu bod yn nwyddau hamdden i ddefnyddwyr – ac nid yn feddyginiaethau. Ar ôl cytuno ar ddeddfwriaeth ddrafft Ewropeaidd ym mis Rhagfyr 2013, caiff e-sigaréts eu hystyried yn nwyddau defnyddwyr oni bai bod cwmnïau’n dewis eu trwyddedu fel nwyddau meddygyniaethol gyda’r Asiantaeth Rheoleiddio Meddyginiaethau a Chynhyrchion Gofal Iechyd (MHRA).\nNid yw e-sigaréts wedi’u cynnwys yn y gwaharddiad ar smygu ond mae amryw o gynghorau, ysgolion a busnesau ledled y DU wedi’u gwahardd; ymhlith y rhesymau a roddwyd am hyn roedd ei natur ymwthiol ac anawsterau o ran gorfodaeth. Ymddengys fod agwedd y cyhoedd yn rhanedig gan nad oes ymwybyddiaeth eang o e-sigaréts ymhlith y boblogaeth nad yw’n smygu o’i gymharu â’r rhai sy’n smygu ar hyn o bryd neu gyn smygwyr. Mae rhai byrddau iechyd lleol hefyd wedi gwahardd y defnydd ohonynt ar draws eu safleoedd\nMae Aelodau’r Cynulliad wedi cefnogi Cynnig Cydsyniad Deddfwriaethol Atodol ar y Bil Plant a Theuluoedd i wahardd gwerthiant e-sigaréts i unrhyw un o dan 18 oed, oherwydd y pryder cynyddol eu bod yn annog pobl ifanc yn eu harddegau i ddechrau smygu.\nEr bod consensws cyffredinol bod e-sigaréts yn debygol o fod yn llai niweidiol na thybaco, ar hyn o bryd nid oes unrhyw dystiolaeth i ddangos bod defnyddio e-sigaréts yn ddull defnyddiol o roi’r gorau i smygu – mae angen rhagor o waith ymchwil ac mae’r ddadl yn parhau.\nPrevious Entry Ariannu gwasanaethau bysiau\nNext Entry Cynllun Hawliau Plant


Y camau nesaf ar gyfer estyn ymhellach fand eang yng Nghymru | LLYW.CYMRU\nY camau nesaf ar gyfer estyn ymhellach fand eang yng Nghymru\nMae Arweinydd y Tŷ sy'n gyfrifol am faterion digidol wedi cyhoeddi mesurau newydd a fydd yn estyn ymhellach fand eang cyflym a dibynadwy yng Nghymru ar ôl i brosiect Cyflymu Cymru ddod i ben.\nErs i'r prosiect ddechrau yn 2013, mae gwasanaethau band eang cyflym iawn ar gael bellach i ddwywaith yn fwy o leoedd na chynt.\nMae adroddiad diweddaraf Ofcom (Rhagfyr 2017) yn dangos bod modd i fwy o bobl yng Nghymru nag yn unrhyw un o'r gwledydd datganoledig eraill fanteisio ar fand eang cyflym iawn, dros 30Mbps, a hynny er gwaethaf yr heriau sydd ynghlwm wrth dopograffi'r wlad.\nMae proses drylwyr o brofi a dilysu yn mynd rhagddi ar hyn o bryd ynghylch y data diweddaraf sydd wedi'u cyflwyno gan Openreach. Y nod yw cyhoeddi ffigurau terfynol y prosiect erbyn y Gwanwyn.\nBydd £80 miliwn ar gael ar gyfer rhoi'r mesurau newydd ar waith a byddant yn cynnwys cynllun newydd ar gyfer darparu band eang cyflym iawn sy'n destun proses dendro ar hyn o bryd. Bydd y cynllun newydd yn annog cyflenwi mewn ardaloedd gwledig, yn rhoi blaenoriaeth i fusnesau a hefyd yn hwyluso gwasanaethau gwibgyswllt 100Mbps.\nFel rhan o'r cynllun hwn bydd atebion yn ceisio cael eu creu ar gyfer ardaloedd sydd â'r cyflymder lawrlwytho gwaethaf a hefyd ardaloedd lle nad oes modd i lawer o bobl fanteisio ar ddata symudol 4G. Bydd yn cynnwys camau a fydd yn helpu i sicrhau bod cymunedau'n cael eu hysbysu lle y bo'n ymarferol o safbwynt a fyddant yn rhan o'r cynllun.\nMae'r mesurau newydd hefyd yn cynnwys adolygu a chynnal y cynlluniau talebau presennol ar gyfer pobl nad oes modd iddynt fanteisio ar fand eang cyflym iawn a hefyd parhau â'r gwaith o ddatblygu cynllun tebyg sy'n canolbwyntio'n benodol ar gymunedau. Bydd tîm allgymorth band eang yn cydweithio â chlystyrau o gartrefi neu fusnesau ar gyfer caffael ateb.\nYn olaf, bydd Openreach hefyd yn gweithio am ddeufis ychwanegol, a hynny'n ddi-dâl, o dan y cytundeb presennol er mwyn sicrhau bod modd i 2,500 eiddo arall fanteisio ar fand eang cyflym iawn. Mae Openreach hefyd wedi derbyn gwahoddiad i ddarparu manylion ynghylch strwythurau sydd wedi'u hadeiladu ond heb eu cwblhau a bydd Llywodraeth Cymru yn ystyried sut y gall y rhain gael eu cwblhau o dan y cytundeb grant presennol.\n"Mae Cyflymu Cymru wedi trawsnewid y sefyllfa o ran band eang yng Nghymru. Mae'r cynllun wedi galluogi i lawer o ardaloedd yng Nghymru nad oedd ganddynt gyswllt band eang ynghynt fanteisio ar fand eang cyflym iawn.\n"Mae'n rhaid i ni gofio'r holl bethau sylweddol y mae'r prosiect peirianyddol mawr hwn wedi'u cyflawni. Mae cartrefi a busnesau ar draws Cymru bellach yn elwa ar holl fanteision gwasanaethau digidol. Ni fyddai hyn wedi bod yn bosibl heb y buddsoddiad hwn.\n"Er gwaethaf llwyddiant Cyflymu Cymru wrth drawsnewid cysylltedd band eang ar draws Cymru mae mwy o waith i'w wneud o hyd. Mae'r Llywodraeth hon wedi'i hymrwymo i gymryd camau pellach.\n"Bydd y mesurau newydd ac amrywiol rwy'n eu cyhoeddi heddiw, gyda'i gilydd, yn ein helpu i gyflawni'r uchelgais a ddisgrifir yn Symud Cymru Ymlaen sef dod â phobl ynghyd yn ddigidol drwy gynnig band eang cyflym a dibynadwy i bob eiddo yng Nghymru.\n“Bydd y cynllun newydd, y cynllun cymunedol a'n cynlluniau talebau yn creu pecyn cynhwysfawr o ymyriadau a fydd yn ein helpu i wynebu'r heriau sydd o'n blaenau."


Ganwyd Sant Nicholas yn Lycia, dinas y byd. O'r plentyndod iawn, dangosodd ddiddordeb mawr mewn crefydd, ac, ar ôl tyfu i fyny, daeth yn archesgob yn gyflym iawn. Yn ei fywyd fe wnaeth heddwch yr elfennau, helpodd y sâl a'r tlawd, mewn gair, yn cael ei ddarparu i Dduw. Wedi'r cyfan, mae helpu pobl yn golygu hyn.\nMae'r traddodiad o ddathlu Diwrnod Sant Nicholas yn hysbys hyd yn oed i'r rhai nad ydynt yn ymledu i mewn i grefydd. Yn ystod ei fywyd, Nikolai y Sad ar Noswyl Nadolig, rhoddodd anrhegion ar drothwyon tai teuluoedd gwael. Pan ddarganfuodd y bobl ei ddwylo, cafodd ef ei fedyddio'n fyw yn sant a dechreuodd gael ei alw'n Saint Nicholas.\nPa mor gywir yw darllen gweddïau i Saint Nicholas?\nMae'r weddi i Nicholas the Savier yn parhau i weithio gwyrthiau, yn union fel y bu'r Sanctaidd ei hun yn weithiwr gwyrth go iawn yn ystod ei oes. Ystyrir Nicholas the Sad Man yn noddwr y teithwyr - bod ar long mewn storm, fe'i buodd ar yr elfennau ac yn helpu i osgoi marwolaeth cannoedd o bobl. Yn fwy nag unwaith, cafodd Santes Nicholas achub y ddaear rhag trychinebau naturiol, trychinebau, newyn, ac mae'n gyfrifol am hyn er ei fod heddiw. Mae eglwysi St. Nicholas yn yr Eidal. Am ganrifoedd lawer, wrth i bobl fynd ar bererindod i'w olion.\nDylid darllen y weddi i St Nicholas the Sinner, gan edrych ar ei eicon a sianelu meddyliol egni gweddi i'r bydysawd. Os ydych chi'n gofyn am rywbeth penodol, mae angen ichi ddarllen gweddi i ddigwyddiad newidiol Hyrwyddwr Nicholas am 40 diwrnod, bob dydd. Os byddwch chi'n colli diwrnod - dechreuwch eto.\n"O y rhan fwyaf o San Steffan, edmygwr yr Arglwydd, ein cynllwynydd cynnes, ac ym mhob man mewn tristiau, cynorthwyydd cyflym! Trwy weddïau, pechadurus a diflas, yn y semen presennol, gweddïwch ar yr Arglwydd Dduw i roi'r gorau i mi i gyd oll o fy holl bechodau a bechadurwyd o'm ieuenctid ym mhob oes, yn weithred, mewn gair, yn ôl meddwl ac yn fy holl synhwyrau; ac ar ddiwedd fy enaid, ceisiwch fy ngharchu, gweddïwch ar yr Arglwydd Dduw, holl greaduriaid y Gwaredwr, i fy nghadw rhag ysglyfaethus a thrawiad tragwyddol, ond bob amser yn gogoneddu'r Tad a'r Mab a'r Ysbryd Glân a'ch cynrychiolaeth drugarog, yn awr ac byth a byth a byth. Amen. "\nGweddi am gariad a phriodas\nMae pobl yn cofio'n dda lle dechreuodd y wledd San Nicholas. Yr achos cyntaf, pan aeth Nikolai Sadnik anrheg i deulu gwael - roedd yn deulu gyda merched ar gyfer priodas. Nid oedd gan ei dad unrhyw arian am ddowri, ac ni all roi ei ferched mewn priodas. Yn y noson cyn y Nadolig, gosododd Nicholas ar ei ffenestr fag o aur.\nDyna pam y dylai merched sydd wir eisiau priodi unigolyn teilwng weddi i Nicholas the Sinner am gariad a phriodas:\n"Ynglŷn â Saint Nicholas, Gwaredwr yr Arglwydd! Pan oeddech chi'n fyw, ni wnaethoch chi wrthod pobl am eu ceisiadau, ond peidiwch â gwrthod gwas yr Arglwydd nawr (eich enw). Anfonwch eich drugaredd a gofynnwch i'r Arglwydd am fy mriodas yn fuan. Rwy'n ildio i ewyllys yr Arglwydd ac yn ymddiried yn ei drugaredd. Amen. "\nMae rheol euraid - cyn i chi ofyn dim, diolch am yr hyn sydd gennych. Dylid darllen gweddïau gyda diolch drwy'r amser pan fyddwch angen cymorth, hunanhyder a'ch cryfder, pan fydd angen i chi sylweddoli nad yw popeth mor ddrwg, neu dim ond pan fyddwch am siarad â heddluoedd uwch. Mae gweddi ddiolchgar i Nicholas the Sinner yn cael ei ddarllen gan filiynau o bobl ledled y byd, ac nid yn unig Cristnogion, ond hefyd pobl o wahanol grefyddau. Yn syml, mae pawb yn gwybod y bydd apeliadau diffuant i St. Nicholas bob amser yn cael eu clywed.\n"O annwyliadwy Tad Nicolae!" I'r bugail a'r athro / athrawes i gyd yn credu yn eich intercession, a gyda gweddi cynnes yn galw chi! Yn fuan, ceisiwch achub Crist oddi wrth y loliaid, gan dorri e, a phob gwlad y ffens Gristnogol a chadw'r saint gyda'u gweddïau gan y mudiad bydol, ysglyfaethus, ymosodiad tramorwyr a rhyfeloedd rhyngddynt, o'r newyn, llifogydd, tân, cleddyf a marwolaeth ofer. Ac wrth i chi adael y tri dyn yng ngharchar y rhai sy'n eistedd, a'ch bod wedi eu rhyddhau o dywysog llid a chroes y cleddyf, felly ceisiwch drugaredd a gwendidwch, doethineb, gair a gweithred yn nhywyllwch pechodau, ac achub fi rhag llid Duw a chosb tragwyddol; Fel pe bai trwy ymyrryd a'ch helpu, trwy ei drugaredd a'i ras, bydd Duw, y bywyd tawel a di-dâl, yn rhoi bywyd i mi yn y perwyl hwn, ac yn fy nghefnogi, a chaniatáu'r gwm i'r holl saint. Amen. "\nGweddi am yr ymadawedig am heddwch yr enaid\nEicon "Skoroposlushnitsa" - sy'n golygu, beth sy'n helpu?\nGweddi uniongred ar gyfer llygad a difrod gwael\nPam mae angen gleiniau arnom?\nGweddi i'w gŵr\nBeth sy'n helpu eicon Mam yr Arglwydd Dduw?\nGweddi i blant a theuluoedd\nPa eiconau sydd o reidrwydd yn y tŷ?\nGweddi ar gyfer Annunciation of the Blessed Mary Mary bob amser\nBeth mae eicon Jerwsalem y Fam Duw yn ei helpu?\nFettuccine gyda madarch\nPlanhigion ar y ffasâd\nHypoxia y ffetws - symptomau\nCyhoeddi rhifyn Mai The Hollywood Reporter yn ymroddedig i thema rhywiaeth yn y ffilmiau\nMargarîn - cyfansoddiad\nYn tyfu o fflam ar gyfer cathod\nPa fath o ffabrig yw troednod?\nY grefi i'r reis\nBresych mewn swmp\nMustard - da a drwg\nTwf Gillian Anderson\nSgert fer iawn\nMnemonics mewn ymarferion\nCynllwyn o'r wyneb\nYn codi ar y pen\nSut i ddewis croeslin y teledu?\nSalad gyda croutons a tomatos\nMae Katie Holmes yn bendant yn erbyn cyfathrebu Tom Cruise gyda'i ferch


Oedi llawdriniaethau ysbyty wedi wyth marwolaeth Covid - BBC Cymru Fyw\nOedi llawdriniaethau ysbyty wedi wyth marwolaeth Covid\nduration 30 Medi\nimage captionBu'n rhaid cau dwy ward yn Ysbyty Brenhinol Morgannwg wythnos yn ôl wedi 34 achos o Covid-19\nMae llawdriniaethau oedd wedi eu trefnu o flaen llaw wedi eu hatal dros dro mewn ysbyty er mwyn ceisio ymdopi gyda chynnydd mewn achosion o coronafeirws.\nBydd cleifion fyddai fel arfer yn cael eu cludo i'r adran frys yn Ysbyty Brenhinol Morgannwg hefyd yn cael eu hasesu mewn lleoliad arall fel rhan o'r cynllun.\nMae wyth o farwolaethau ac 82 achos o'r coronafeirws wedi eu cysylltu gyda'r ysbyty yn ardal Rhondda Cynon Taf - sy'n ardal dan gyfyngiadau lleol ar hyn o bryd.\nMae'r marwolaethau wedi digwydd yn ystod cyfnod y cynnydd mewn achosion yn ddiweddar, ac felly ddim eto wedi cael eu hadlewyrchu yn ffigyrau dyddiol Iechyd Cyhoeddus Cymru.\nMae nifer y cleifion Covid sydd yn yr ysbyty wedi cynyddu 60% yn yr wythnos ddiwethaf, gyda 550 bellach ar wardiau am resymau'n ymwneud â'r feirws, meddai pennaeth y gwasanaeth iechyd yng Nghymru.\nMae'r gweinidog iechyd wedi dweud bod staff yn yr ysbyty nawr yn cael eu profi yn gyson oherwydd y clwstwr o achosion.\nDaeth y mesurau dros dro yn dod i rym am 14:00 ddydd Mercher.\nCoronafeirws: 34 o achosion mewn ysbyty\nDim ond nifer fach o lawdriniaethau canser brys fydd yn digwydd yn yr ysbyty am y tro, tra bydd yr adran damweiniau ac achosion brys yn aros ar agor i gleifion sydd yn cerdded i mewn yno.\nBydd canolfan genedigaethau Tirion ar gau tan 5 Hydref.\nBydd achosion argyfwng yn cael eu cludo i Ysbyty Tywysoges Cymru ym Mhen-y-bont ar Ogwr, Ysbyty'r Tywysog Charles ym Merthyr Tudful neu Ysbyty Athrofaol Cymru yng Nghaerdydd.\nDaw'r camau diweddaraf yn dilyn cau dwy ward yn yr ysbyty yr wythnos diwethaf.\n'Camau cyflym a phendant'\nDywedodd Paul Mears, prif weithredwr Bwrdd Iechyd Prifysgol Cwm Taf Morgannwg: "Rydym yn cydnabod y pryder y bydd y newidiadau dros dro hyn yn achosi ac fe hoffem sicrhau ein cleifion a'n cymunedau mai rheoli'r achosion hyn yw ein blaenoriaeth.\n"Mae ein timau'n parhau i weithio i gymryd yr holl fesurau angenrheidiol i gyflawni hyn, ac rydym wedi cymryd ystod o gamau cyflym a phendant i geisio rheoli'r sefyllfa."\nWrth ymateb i'r newyddion am y sefyllfa yn Ysbyty Brenhinol Morgannwg, dywedodd aelod lleol y Senedd Mick Antoniw a'r aelod seneddol lleol Alex Davies-Jones mewn datganiad ar y cyd:\n"Rydym yn bryderus iawn am yr achos sylweddol yma o heintiadau Covid-19 yn ein hysbyty leol.\n"Yn anffodus mae'r achosion yn adlewyrchiad o'r cynnydd mewn nifer yr achosion yn Rhondda Cynon Taf yn gyffredinol ac rydym y deall y bydd pobl leol yn bryderus iawn am y datblygiad yma."\nYchwanegodd y ddau eu bod yn bwriadu cyfarfod swyddogion o'r bwrdd iechyd i drafod y sefyllfa.\n'Cwestiynau am brosesau'\nDywedodd llefarydd yr wrthblaid yn y Senedd, y Ceidwadwr Andrew RT Davies fod y sefyllfa yn hynod bryderus "yn enwedig gan fod llawer o'r achosion ychwanegol wedi eu cysylltu gyda throsglwyddiad o fewn yr ysbyty, ac felly rhaid gofyn cwestiynau am brosesau a phrotocol".\nYchwanegodd fod y sefyllfa yn Ysbyty Brenhinol Morgannwg ar yr olwg gyntaf yn debyg i'r cynnydd mewn achosion yn Ysbyty Maelor Wrecsam ym mis Gorffennaf.\n"Ar y pryd fe gyfaddefodd y gweinidog iechyd y gellid fod wedi rheoli'r sefyllfa honno'n well. Roeddem wedi gobeithio y byddai gwersi wedi eu dysgu, ond mae'n ymddangos nad ydynt.\n"Rhaid i Lywodraeth Llafur Cymru sicrhau fod pob elfen yn cael eu hymchwilio gan gynnwys defnyddio ysbytai maes a'r defnydd o ysbytai 'Covid ysgafn' yn y rhanbarth i helpu ysgafnhau'r pwysau yn Ysbyty Brenhinol Morgannwg ac i ddiogelu cleifion a staff."\nCoronafeirws: 34 o achosion yn Ysbyty Brenhinol Morgannwg\nRhondda Cynon Taf i wynebu cyfyngiadau Covid-19 llymach\nduration41 munud yn ôl


Cynnal cyfarfod cyntaf ar-lein gan Gyngor Gwynedd\nCartref > Y Cyngor > Newyddion > Datganiadau i'r wasg > Ebrill-2020 > Cynnal cyfarfod cyntaf ar-lein gan Gyngor Gwynedd\nDros yr wythnosau diwethaf, mae Cyngor Gwynedd wedi cyflwyno pob math o ffyrdd newydd o weithio i sicrhau fod y Cyngor yn gallu parhau i ddarparu gwasanaethau allweddol i drigolion yn ystod cyfnod yr argyfwng Coronafeirws.\nFel rhan o’r ymdrechion yma, mae Arweinwyr grwpiau gwleidyddol y Cyngor wedi cytuno y dylid defnyddio technoleg newydd i gynnal cyfarfodydd lle mae angen penderfyniadau allweddol, a hynny ar-lein, tra’n parchu rheolau pellhau cymdeithasol.\nMae Gwynedd yn cychwyn cynnal y cyfarfodydd ar system ar-lein ‘Microsoft Teams’ am y cyfnod nesaf, gyda chyfarfod Cabinet y Cyngor y cyntaf o’i fath. Bydd y cyfarfod yn cael ei gynnal ar ddydd Mawrth, 28 Ebrill.\nNi fydd y cyfarfodydd cyntaf yn cael eu gwe-ddarlledu yn fyw. Ond y gobaith ydi y bydd modd gosod recordiad o’r cyfarfodydd ar y wefan maes o law. Mae’r Cyngor hefyd wrthi’n ceisio llunio datrysiad er mwyn darparu gwasanaeth cyfieithu ar y pryd drwy’r dechnoleg fideo newydd, fodd bynnag, gan nad oes modd darparu cyfieithu ar y pryd drwy’r dechnoleg ar hyn o bryd.\nDywedodd y Cynghorydd Nia Jeffreys, Aelod Cabinet Cyngor Gwynedd dros faterion Cefnogaeth Gorfforaethol: “Drwy gydol yr argyfwng yma, mae staff ar draws Cyngor Gwynedd wedi bod ac yn parhau i wneud ymdrech arwrol i gadw gwasanaethau allweddol i fynd.\n“Rydym wedi cyrraedd pwynt lle mae angen cymryd rhai penderfyniadau allweddol, ac felly mae Gwasanaeth Democratiaeth y Cyngor wedi adnabod ffordd amgen i aelodau gynnal rhai cyfarfodydd cyfansoddiadol allweddol o gartref.\n“Dros yr wythnosau diwethaf, mae pobl ar draws y byd wedi cofleidio ffyrdd newydd o gyfathrebu yn defnyddio technoleg newydd, a byddwn yn parhau i geisio datblygu y trefniadau dros-dro yma er mwyn sicrhau fod gwaith democrataidd hanfodol y Cyngor yn parhau.\n“Mae’n debyg fod Gwynedd ymhlith y cynghorau cyntaf yng Nghymru i gymryd y cam arloesol yma o gynnal cyfarfod ar-lein yn ystod yr argyfwng Coronafeirws, ac mae hynny yn amlwg yn rhywbeth yr ydym yn falch ohono.”


Partneriaethau Trosglwyddo Gwybodaeth :\tYmchwil, Busnes ac Arloesi ,\tPrifysgol Aberystwyth\nMae’r Partneriaethau Trosglwyddo Gwybodaeth (KTP) yn un o’r cynlluniau mwyaf hir sefydlog sydd ar gael i academyddion a chwmnïau sy’n dymuno cydweithio. Mae’r cynllun hwn yn noddi partneriaethau i ddatrys problemau strategol a nodir gan gwmnïau i’w gwneud yn fwy cystadleuol, cynhyrchiol ac effeithiol, drwy wneud gwell defnydd o’r wybodaeth, y dechnoleg a’r sgiliau sydd ar gael o fewn sylfaen wybodaeth y DU. Mae’r rhaglen yn cwmpasu’r Deyrnas Unedig, dan arweiniad y Bwrdd Strategaeth Technoleg, ac mae’n cael ei chefnogi gan 12 sefydliad ariannu arall yn y sector cyhoeddus.\nSut mae’r Partneriaethau Trosglwyddo Gwybodaeth yn gweithio?\nCaiff pob partneriaeth ei llunio rhwng cwmni a’r brifysgol, ac maent yn cyflogi un neu fwy o Bartneriaid calibr uchel ar gyfer prosiect i drosglwyddo’r wybodaeth y mae’r cwmni ei hangen i’r busnes. Y brifysgol fydd yn cyflogi’r Partner ond byddant yn gweithio yn y cwmni am y rhan fwyaf o’r prosiect. Mae’r Partneriaid yn cael eu goruchwylio gan aelod o uwch staff y cwmni ac arbenigwr academaidd neu dechnegol o’r brifysgol. Fel rheol, bydd yr arolygydd academaidd yn treulio tua 10% o’u hamser yn darparu arolygaeth academaidd i’r partner. Mae’r cynlluniau KTP yn hyblyg o fwriad, a gallant amrywio o ran eu hyd rhwng 6 a 36 mis.\nPartneriaethau Trosglwyddo Gwybodaeth yng Nghymru\nMae pob KTP yn cael ei ariannu’n rhannol gan y Bwrdd Strategaeth Technoleg a Llywodraeth Cymru ac yn rhannol gan y cwmni. Bydd busnesau bach neu ganolig eu maint yn cyfrannu tua threian o gostau’r prosiect, a chwmniau mwy yn gyfrifol am tua hanner cyfanswm costau’r prosiect.\nMae’r gyllideb yn cynnwys cyfraniad tuag at gostau cyflogi’r partner, cymorth academaidd, hyfforddiant, teithio, offer a nwyddau traul.\nAm fwy o wybodaeth cysylltwch â Laura Hockenhull-Smith\nSut y gallai KTP weithio i chi?\nBeth yw’r manteision i gwmnïau?\nBeth yw’r manteision i’r academyddion?\nPortffolio a Newyddion KTP\nNewyddion KTP a gwybodaeth am alwadau am gyllid\nPortffolio KTP Prifysgol Aberystwyth\nCyfleoedd Deillio allan a Deillio i mewn i Fusnesau\nYmchwil Gydweithredol a than Gontract\nTechnoleg i’ch Busnes\nCymrodoriaeth Cyfnewid Gwybodaeth (Diwydiant y Gofod)\nLaura Hockenhull-Smith, Swyddog Datblygu Busnes , Ymchwil, Busnes ac Arloesi, Prifysgol Aberystwyth, Canolfan Delweddu, Penglais, Aberystwyth, Ceredigion, SY23 3BF\nFfôn: +44(0)1970 62628788 Ebost: lah48@aber.ac.uk